Kisah Atlet Ragbi Profesional Bertukar Pembunuh Bersiri - Randall Woodfield

Randall Woodfield adalah seorang pembunuh bersiri yang berleluasa melakukan jenayah di lebuhraya Interstate 5 (I-5), Amerika Syarikat. Puluhan wanita dipercayai telah menjadi mangsanya.

Woodfield sebenarnya mempunyai masa hadapan yang cerah sebagai atlet profesional American football. Bagaimana seorang atlet profesional boleh bertukar menjadi pembunuh bersiri? Berikut adalah kisah Randall Woodfield.

Tidak seperti pembunuh bersiri lain yang membesar dalam masalah dan trauma, Woodfield pula dibesarkan dalam keluarga dan persekitaran yang baik. Sejak kecil, dia bukanlah budak yang bermasalah.

Dilahirkan pada 1950 dalam keluarga yang dihormati di Otter Rock, Oregon, dia yang bersekolah di Sekolah Tinggi Newport merupakan seorang pelajar yang cemerlang dalam sukan. Dia bermain bola sepak Amerika, bola keranjang dan lumba lari.

Ketika remaja, Woodfield mula menunjukkan kecenderungan terhadap gangguan seksual. Dia pernah ditangkap kerana mendedahkan kemaluannya kepada beberapa gadis di sebuah jambatan di bandar itu.

Woodfield juga mempunyai tabiat buruk iaitu suka "mengintai". Namun, dia sentiasa terlepas kerana jurulatih pasukan bola sepak Amerika sekolahnya mahu mengekalkan Woodfield di dalam pasukan. Malah, rekod juvananya juga dihapuskan ketika dia berusia 18 tahun.

Setelah menamatkan pengajian pada 1969, Woodfield melanjutkan pelajaran di Ontario, Oregon. Pada waktu ini, dia semakin berani bertindak ganas apabila memecah masuk pangsapuri bekas kekasihnya tetapi dibebaskan kerana kekurangan bukti.

Dia kemudian dipindahkan ke Portland University dan bermain untuk pasukan Vikings mewakili universiti itu. Namun, dia dikatakan tidak sekepala dengan rakan sepasukannya yang lain.

Ketika bersama Vikings, dia ditangkap sebanyak dua kali kerana mendedahkan kemaluannya kepada wanita tidak dikenali di kawasan awam.

Walaupun bermasalah, Woodfield masih ditawarkan bermain dengan pasukan Green Bay Packers pada tahun 1974. Namun, dia seperti kelihatan tidak serius walaupun berbakat.

Woodfield tidak bertahan lama dalam National Football League (NFL). Green Bay Packers melepaskannya sebelum ditawarkan bermain oleh Manitowoc Chief. Pada penghujung musim, Manitowoc Chief pula melepaskannya.

Ketika beraksi untuk kedua-dua pasukan, dia terlibat dalam 10 kes mendedahkan alat sulit di negeri itu. Apabila karier sukannya terkubur, Woodfield pulang semula ke Portland.

Ketika ini, dia semakin ganas. Dia pernah menahan seorang wanita dan mengacukan pisau sambil mencabul sebelum merompak mangsa.

Bimbang dengan jumlah serangan seksual di kawasan itu, pihak berkuasa Portland melakukan operasi di mana pegawai polis wanita menyamar untuk menjadi umpan bagi menangkap suspek.

Woodfield terjatuh ke dalam jerat yang dipasang dan ditahan pihak polis. Semasa disoal siasat, dia mengaku bahawa mempunyai "masalah" seksual dan ketagihan steroid.

Dia mengaku bersalah dan dijatuhkan hukuman penjara 10 tahun di Penjara Oregon pada 1975. Namun, dia dibebaskan hanya selepas 4 tahun dengan parol (dipantau dengan sekatan tertentu).

Baru sahaja dibebaskan, Woodfield menghadiri reunion sekolah menengahnya yang ke-10. Di sini dia berjumpa kembali dengan bekas rakan kelasnya, Cherie Ayers. Pada Oktober 1980, Cherie ditemui dirogol, diseksa dan ditikam sampai mati di pangsapurinya.

Dengan kematian Cherie, bermulalah siri pembunuhan Randall Woodfield. Sebulan kemudian, Darcey Fix dan Doug Altic ditembak mati di rumah mereka. Walaupun mangsa mengenali Woodfield, polis tidak mempunyai bukti kukuh untuk menahannya.

Woodfield tidak hanya merogol dan membunuh. Dia juga melakukan banyak rompakan bersenjata terutamanya terhadap peniaga kecil di sepanjang lebuhraya I-5. Kedai serbaneka, kedai ais krim dan stesen minyak adalah sasaran utamanya.

Para mangsa rompakan mula memberi gambaran Woodfield kepada pihak polis. Namun, dia cuba menghindari daripada ditangkap dengan pelbagai kaedah penyamaran seperti memakai jambang palsu.

Media mula menggelar suspek misteri sebagai "Perompak I-5". Pada Disember 1980, Woodfield merompak banyak premis kecil dan turut mencabul pekerja wanita apabila berpeluang.

Walaupun menggunakan pelbagai penyamaran, pihak polis mengesyaki Woodfield berikutan hubungannya dengan beberapa mangsa dan rekodnya sebagai banduan. Woodfield disoal siasat tetapi sekali lagi polis kekurangan bukti untuk menahannya.

Kejahatan Woodfield semakin tidak terkawal. Dia malah menyelinap ke sebuah pejabat untuk mencari mangsa di Keizer, Oregon. Shari Hull dan Beth Wilmot, dua pekerja wanita di bangunan itu menjadi mangsanya apabila diserang secara seksual sebelum ditembak.

Woodfield cuba menutup jejak dengan membunuh mangsanya. Hull meninggal dunia akibat ditembak di kepala tetapi Wilmot berjaya diselamatkan doktor.

Pada Februari 1981, Donna Eckard dan anak perempuannya berusia 14 tahun ditemui mati di rumah mereka di Mountain Gate, California. Mangsa juga dirogol. Beberapa hari kemudian, jenayah serupa dilaporkan di Yreka, California.

Woodfield terus melarikan diri sambil merompak, mencabul dan membunuh mangsa. Pada 15 Februari 1981, bekas teman wanita Woodfield, Julie Reitz, ditembak mati di kediamannya di Oregon.

Ini menyebabkan Woodfield sekali lagi menjadi suspek utama. Sebelum berjaya diberkas, Woodfield meneruskan beberapa lagi siri rompakan, serangan seksual dan bunuh.

Woodfield akhirnya ditangkap pada 3 March, 1981. Pangsapurinya digeledah dan beberapa mangsa yang hadir ke balai, termasuk Beth Wilmot mengecamnya sebagai suspek.

Banyak kes serangan seksual, rompakan bersenjata dan bunuh yang belum diselesaikan dilihat mempunyai kaitan dengan Woodfield. Polis kemudian mendapati satu corak yang menghubungkan kesemua kes-kes itu. Kesemua kes itu berlaku di kawasan yang dihubungkan oleh lebuhraya I-5.

Satu perkara lagi yang boleh disabitkan adalah rekod telefon Woodfield. Dia mempunyai ramai "teman wanita" dan akan berhenti di mana sahaja untuk membuat panggilan di pondok telefon. Melalui rekod panggilan itu, polis mengetahui di mana dia berada ketika jenayah berlaku.

Randall Woodfield didapati bersalah atas pembunuhan Shari Hull dan cubaan membunuh Beth Wilmot. Dia dijatuhkan hukuman penjara selama 35 tahun. Ketika dalam tahanan, dia masih lagi disabitkan dengan beberapa jenayah tetapi tidak mengaku bersalah.

Kemajuan dalam teknologi forensik akhirnya mendedahkan jenayahnya. Pada 2012, DNA Woodfield membuktikan dia terlibat lagi dengan lima pembunuhan.

Namun, jumlah sebenar mangsa serangan seksual dan bunuh Woodfield tidak diketahui dengan tepat. Dia dipercayai membunuh sehingga 30 mangsa dan merogol sehingga 60 orang wanita.


Adakah Orang Islam Yang Meninggal Dunia Akibat Pandemik Mati Syahid?

Dalam musim pandemik, masyarakat kita berhadapan dengan kadar kematian yang tinggi.

Angka kematian semakin hari semakin meningkat serta penemuan varian baru virus yang semakin berbahaya berlaku di luar kawalan kita.

Jika anda salah seorang yang ahli keluarganya telah terkorban akibat pandemik, takziah kami ucapkan.

Tahukah anda apakah kelebihan yang dimiliki mereka yang terkorban akibat pandemik? Mereka ini sahih tergolong dalam golongan mati syahid akhirat.

Menurut rujukan laman web Mufti Wilayah Persekutuan, terdapat banyak dalil yang membuktikan bahawa seseorang yang mati disebabkan wabak layak dikira sebagai mati syahid.

Hadis paling jelas menyebut perkara ini adalah hadis yang berbunyi “Orang yang mati syahid lima golongan iaitu orang yang mati kerana taun (wabak), mati kerana penyakit perut, mati lemas, mati dtimpa runtuhan dan mati syahid di jalan Allah.” Riwayat al-Bukhari (2829) dan Muslim (1914).

Selain hadis tersebut, sebuah hadis berbeza turut sama mengulangi pendapat serupa: “Sesiapa yang dibunuh di jalan Allah ialah orang yang syahid, sesiapa yang mati kerana taun juga ialah orang yang syahid dan sesiapa yang mati kerana penyakit perut juga ialah orang yang syahid.” Riwayat Muslim (1915).

Terdapat sebuah hadis lebih ringkas menyebut tentang status wabak berbunyi “Wabak taun itu adalah (penyebab) mati syahid bagi setiap Muslim.” Riwayat al-Bukhari (2830) dan Muslim (1916) yang memperjelaskan kelebihan dimiliki individu yang meninggal dunia akibat wabak.

Walaupun terdapat hadis-hadis sahih yang jelas memperkukuhkan pandangan ini, kita perlu juga membincangkan satu isu;

Adakah wabak atau taun yang dimaksudkan dalam hadis-hadis tersebut, sama dengan pandemik yang kita hadapi?

Oleh kerana pada zaman Rasulullah saw. pengkhususan istilah penyakit masih bersifat am, jadi nama kepada penyakit yang mampu menjangkiti masyarakat juga lebih bersifat terbuka serta kurang terperinci.

Frasa 'taun' pada zaman sekarang digunakan bagi merujuk kepada penyakit kolera, disebabkan oleh kehadiran bakteria pencemar ke dalam makanan atau minuman. Bakteria ini menyebabkan seseorang mengalami masalah keracunan sehingga muntah-muntah, cirit-birit dan demam berpanjangan.

Istilah 'taun' adalah istilah pinjaman dari bahasa Arab 'tho'un' yang membawa makna 'wabak' jadi penyakit taun yang disebutkan dalam hadis terdahulu, merujuk kepada jangkitan penyakit yang meliputi masyarakat umum sehingga mengakibatkan kematian dalam skala luar biasa.

Walaupun dalam zaman sekarang kita merujuk taun sebagai satu jenis penyakit sahaja, realitinya dari aspek pemahaman bahasa Arab, 'taun' bersifat am serta merangkumi apa saja jenis penyakit yang membawa kematian besar-besaran termasuklah tahap pandemik, endemik atau epidemik sekalipun.

Bagi mereka yang meninggal dunia akibat pandemik yang berlangsung, Mufti Wilayah menyebut mereka ini layak dikatakan syahid akhirat.

Pendapat ini turut dipegang Timbalan Pengerusi Majlis Ulama' Indonesia, Akhmad Khudori yang menyebut status jenazah sebagai 'syahid ukhrawi.'

Terdapat dua jenis mati syahid yang boleh diterima seseorang Muslim; syahid dunia dan syahid akhirat.

Individu yang syahid dunia dikhaskan kepada mereka yang terbunuh dalam peperangan melawan orang-orang kafir bagi menegakkan Islam, yang berjuang dengan ikhlas serta tidak takut berhadapan dengan musuh.

Individu dalam kategori ini jenazahnya tidak perlu dimandikan dan disolatkan, dosanya diampunkan serta dijanjikan syurga.

Bagi kumpulan individu syahid akhirat atau syahid ukhrawi yang meninggal dunia disebabkan pandemik, jenazah mereka masih lagi perlu disempurnakan seperti biasa tetapi mereka mendapat keistimewaan dikurniakan ganjaran pahala mati syahid.

Berdasarkan kepada perbincangan yang telah dilakukan ulama-ulama' terdahulu, jelas sekali status individu Muslim yang meninggal dunia akibat pandemik adalah syahid akhirat.

Walaupun realitinya tiada siapa tahu status sebenar kedudukan seseorang di sisi Allah swt., hadis-hadis yang telah ditinggalkan boleh membantu kita sekurang-kurangnya mendapat gambaran tentang status kesyahidan individu yang terkorban.

Sekiranya anda salah seorang yang tidak bernasib baik kehilangan ahli keluarga akibat pandemik, teruskanlah berdoa agar Allahyarham/Allahyarhamah mendapat ganjaran syahid serta ditempatkan di sisi orang beriman.

Kami harap artikel ini memperjelaskan bahawa apa yang berlaku dalam buruknya sekalipun, ada kebaikan yang cukup sukar untuk digambarkan.


Bolehkah Kita Mati Disebabkan Kebosanan?

"Bosan nak mati lah!". Kita semua biasa terdengar malah pernah menyebut ayat ini di kala bosan melanda, kan?

Dalam situasi pandemik ketika ini dan Malaysia yang sedang melaksanakan PKP 3.0, pastinya ramai berasa bosan asyik terperap di rumah.

Pada tahun 2013, 3 remaja iaitu James Francis Edwards, 15, Chancey Allen Luna, 16, and Michael Dewayne Jones, 17 disabitkan kesalahan membunuh seorang warga Australia, Christopher Lane.

Ketika kejadian, Chistopher yang sedang jogging di tepi jalan ditembak oleh salah seorang daripada 3 remaja tersebut dan kemudiannya dibiarkan terlantar, sebelum disahkan meninggal dunia.

Setelah disiasat, mereka memberitahu melakukan perbuatan demikian hanya kerana bosan.

Kebosanan hanyalah satu situasi emosi minda dan secara langsung, ia mungkin tidak boleh membunuh anda. Setakat ini, masih belum dilaporkan kes di mana seseorang itu mati akibat kebosanan.

Bosan merupakan salah satu keadaan mental yang kompleks yang diatur oleh hormon dopamin dalam otak. Tahap kebosanan seseorang itu dengan yang lain adalah tidak sama.

Sesetengah orang kurang menghasilkan hormon dopamin atau mempunyai reseptor di otak yang kurang sensitif terhadapnya, ini membuatkan mereka ini kurang berasa bosan.

Secara amnya, bosan telah terbukti memberi tekanan kepada sistem imun, namun ini masih belum cukup bahaya.

Apa yang lebih bahaya adalah perkara yang anda lakukan untuk menghilangkan bosan.

Orang yang mudah bosan lebih cenderung terlibat dalam sukan berbahaya, merokok, melakukan seks bebas, terlibat dalam penyalahgunaan dadah dan alkohol serta tidak menjaga pemakanan. Malah, ia boleh menyebabkan pembunuhan seperti dalam kes di atas.

Dari segi statistik, kebosanan lebih banyak dialami oleh wanita, orang muda dan mereka yang berada di tahap pekerjaan rendah, serta individu yang kurang melakukan aktiviti fizikal.

Dalam satu kaji selidik, lebih 7,500 penjawat awam di London berusia antara 35 dan 55 tahun ditemuramah pada akhir tahun 1980-an.

Antara soalan yang ditanyakan adalah sama ada mereka berasa bosan bekerja dalam tempoh sebulan yang lalu.

Kemudiannya, orang yang sama dikesan untuk mengetahui jika ada di antara mereka yang meninggal menjelang bulan April 2009.

Apa yang para penyelidik dapati adalah bahawa penjawat awam yang dilaporkan berasa sangat bosan mempunyai kemungkinan untuk mati disebabkan oleh masalah jantung 2.5 kali ganda lebih tinggi berbanding mereka yang tidak berasa bosan.

Ketika kita berasa gembira dan teruja dalam satu situasi baharu, satu mesej kimia atau neurotransmitter dikenali sebagai dopamin akan mencetuskan tindak balas di otak kita.

Dan orang yang berisiko tinggi dan mudah bosan mungkin mempunyai tahap dopamin yang lebih rendah secara semula jadi, yang bermaksud bahawa mereka memerlukan rasa baharu yang lebih menyeronokkan untuk merangsang otak mereka.

Dalam kata mudah, mereka cenderung untuk berasa bosan berbanding orang lain.

Hubungan antara kebosanan dan kematian pramatang masih belum difahami sepenuhnya. Walaupun begitu, penyelidik percaya bahawa kebosanan jangka panjang boleh menyebabkan masalah kesihatan yang kemudiannya dapat mengurangkan jangka hayat anda.

Ini kerana kebosanan dapat meningkatkan hormon stres di dalam badan, yang boleh menyebabkan risiko penyakit kardiovaskular yang lebih tinggi.

Seperti stres, kebosanan boleh memberi tekanan yang tidak sepatutnya pada jantung dan sistem peredaran darah anda. Ini boleh meningkatkan risiko anda mengalami serangan jantung.

Anda juga mungkin berhadapan lebih banyak penyakit kerana kekurangan imuniti.

Malah dalam beberapa kes, kebosanan berterusan boleh menyebabkan kemurungan dan jika tidak dirawat, ia dapat meningkatkan risiko penyakit jantung.

Salah satu cara untuk melawan kebosanan adalah dengan mengikut rutin harian.

Walaupun anda tidak semestinya melakukan aktiviti yang sama setiap hari, satu idea yang baik adalah mengkhaskan waktu tertentu untuk bekerja, bersenam, melakukan kerja rumah, hobi dan bersosial.

Namun, walaupun anda mempunyai rutin harian, kadang-kala kita masih akan mengalami kebosanan sekali-sekala.

Sekiranya anda merasa bosan dengan kekurangan rangsangan atau persahabatan lebih-lebih lagi di kala pandemik COVID-19 melanda, cuba pertimbangkan untuk mencuba aktiviti berikut setiap kali berasa bosan:


Bagaimana Elvis Presley Yakinkan Rakyat Amerika Mengambil Vaksin Polio

Menjadi seorang selebriti membolehkan seseorang individu itu mempunyai ramai pengikut dan pengaruh yang luas. Malangnya kebanyakan selebriti pada masa kini menggunakan populariti dan pengaruh yang dimiliki untuk menyebarkan perkara-perkara negatif.

Siapa yang tidak kenal Elvis Presley, raja "Rock and Roll: dari Amerika Syarikat satu ketika dahulu? Dengan populariti beliau yang melonjak naik ketika itu, beliau menggunakan pengaruhnya kearah kebaikan untuk mengajak lebih ramai rakyat Amerika Syarikat ketika itu mengambil vaksin Polio.

Ketika Elvis Presley muncul dalam program "The Ed Sullivan Show" pada Oktober 1956, beliau sedang berada di ambang kemasyhuran yang belum pernah dikecapi mana-mana artis sebelumnya. Rancangan tersebut adalah program paling popular di TV dengan lebih daripada satu pertiga daripada 168 juta rakyat Amerika ketika itu telah menyaksikan penampilannya sebelumnya itu.

Namun, pada hari bersejarah  itu beliau bukanlah mahu menghiburkan para penonton dan peminatnya dengan persembahannya semata-mata, sebaliknya ingin mempertontonkan kepada rakyat Amerika Syarikat umumnya upacara beliau disuntik vaksin Polio. Ternyata tayangan upacara pengambilan ini memberikan impak positif kepada kadar pengambilan vaksin dii Amerika Syarikat ini beberapa bulan selepas itu.

Polio ketika itu menjangkiti kira-kira 60,000 kanak-kanak setahun, tetapi kematian yang jarang berlaku akibat vaksin ciptaan Jonas Salk yang baru dicipta membuat orang ramai ragu-ragu untuk mendapatkan suntikan vaksin itu.

Namun, dalam tempoh enam bulan daripada tayangan Elvis Presley mengambil vaksin ini, kadar pengambilan vaksin dalam kalangan remaja meningkat daripada 0.6 hingga 80 peratus. Dalam masa beberapa bulan sahaja, imuniti kelompok berjaya dicapai dengan jayanya.

Dilahirkan pada 8 Januari 1935 di Tupelo, Mississippi, Elvis Presly atau nama penuhnya Elvis Aaron Presley menjadi bintang Amerika Syarikat dan ikon budaya dengan populariti luar biasa  yang belum pernah dicapai oleh mana-mana artis di dunia pada ketika itu.

Semasa beliau mula membuat rakaman di Memphis, Tennessee ketika zaman remajanya, kariernya benar-benar berkembang pada tahun 1955 apabila RCA Victor berminat untuk menandatanginya sebagai artis di bawah label syarikat rakaman tersebut.  Di bawah pengurusan Kolonel Tom Parker, muzik rockabilly Elvis Presley telah dibentuk menjadi muzik "rock and roll" sebagai tarikan utama.

Single pertamanya "Heartbreak Hotel" pada Januari 1956 menjadi lagu nombor satu di negaranya diikuiti dengan debut layar peraknya melalui "Love Me Tender" yang muncul tidak lama selepas itu. Pada ketika itu, televisyen merupakan satu-satunya medium hiburan dan pemasaran untuk kariernya itu.

Polio telah menyerang negara itu selama bertahun-tahun lamanya dengan lebih dari 35,000 orang setiap tahun lumpuh semasa meningkatnya wabak sejak tahun tahun 1940-an. Virus ini membunuh dua daripada 10 orang yang lumpuh dan mempengaruhi sistem imun kanak-kanak.

Pada tahun 1952, ia telah membunuh 3,000 orang. Tahun 1955 adalah masa ketika vaksin Jonas Salk akhirnya tiba. Malangnya, kumpulan awal vaksin ini secara tragis telah melumpuhkan dan membunuh sejumlah penerima awal. Akibatnya orang awam mulai ragu-ragu untuk mengambilnya dengan hanya 10% penduduk remaja New York mengambilnya pada tahun 1956.

Sementara itu, tahap imunisasi remaja di peringkat nasional berada pada tahap jauh lebih rendah pada tahap 0.6 peratus.

Pegawai kesihatan awam yang berpengalaman dengan cepat menyedari bahawa kedua-dua televisyen dan budaya pop mungkin berguna untuk meyakinkan orang ramai untuk mengambil vaksin. Pesuruhjaya kesihatan New York City, Leona Baumgartner berharap dapat mendapatkan bantuan Elvis Presley untuk mengubah keadaan keadaan ini.

Peristiwa ini akan menjadi aksi kesihatan awam yang belum pernah terjadi sebelumnya, dengan Raja Rock and Roll itu dengan senangnya bersetuju untuk membantu. Kebiasaanya, Elvis Presley akan menyanyikan lagu hitsnya sebagai tetamu jemputan pada episod The Ed Sullivan Show pada 28 Oktober 1956.

Sebelum dia naik ke pentas di CBS Studio 50 di New York City, wartawan berkumpul di belakang pentas untuk menyaksikan Elvis Presley menggulung lengan baju kirinya dan membiarkan Asisten Komisioner Kesihatan Harold Fuerst memberikannya vaksin polio. Selepas menerima vaksin itu, beliau terus naik ke pentas untuk memberikan persembahannya seperti yang dijadualkan.

Bermula dari saat itu, organisasi kesihatan kebangsaan mula mempromosikan vaksin ini dengan lebih aktif dan turut menyediakan kemudahan memberi vaksin secara bergerak. Statistik juga menunjukkan kesan positif apabila kes polio Amerika Syarikat turun 81 peratus antara tahun 1955 dan 1957.

Akhirnya, vaksin Jonas Salk yang menakutkan ramai remaja telah mula diterima ramai. Walaupun Elvis Presley mungkin bukan satu-satunya alasan perubahan ini, tetapi beliau secara langsung telah membantu menghilangkan stigma buruk masyarakat terhadap vaksin ini.

Bagi menghargai sokongan peminatnya yang mengamil vaksin ini, selama berbulan-bulan selepas itu beliau bahkan akan menandatangani gambar untuk mana-mana kelab peminat yang menunjukkan ahli mereka telah diberi vaksin.


10 Kesilapan Paling Mahal Pada Abad ke-21

Semua orang pernah melakukan kesilapan kerana ia adalah sebahagian daripada proses pembelajaran. Namun, anda mungkin tidak pernah melakukan kesilapan seburuk seperti dalam senarai ini.

Kesilapan dalam senarai ini telah menyebabkan kerugian sehingga berbilion-bilion ringgit. Berikut adalah senarai kesilapan paling mahal dalam abad ke-21.

Pada tahun 2014, sebuah syarikat Perancis iaitu SNCF telah membeli sebanyak 2,000 kereta api yang berharga RM 100 bilion. Malangnya, kereta api baru itu terlalu besar untuk digunakan pada platform sedia ada yang dibina 50 tahun yang lalu.

Untuk memperbetulkan kesilapan ini, pihak pengendali terpaksa membelanjakan wang tambahan sebanyak RM 250 juta untuk meluaskan 1,300 platform dan ia mengambil masa selama dua tahun untuk siap.

Bangunan unik berbentuk seperti sebuah walkie-talkie ini merupakan bangunan termahal di United Kingdom yang dijual pada harga RM 7 bilion. Namun, bangunan ini dikritik teruk sejurus selepas dirasmikan pada 2014.

Reka bentuk "uniknya" membuatkan pantulan cahaya matahari terus ke bawah sehingga menyebabkan haba yang sangat panas. Haba panas ini boleh mencairkan kereta dan membahayakan bangunan berhampiran.

Seorang pemilik kereta Jaguar, Martin Lindsay, mendapati cermin sisi, logo dan beberapa bahagian lain kenderaannya mulai cair apabila parkir di hadapan bangunan Walkie Talkie selama dua jam.

Kejadian ini berlaku setahun sebelum dunia memasuki abad ke-21. Pada tahun 1999, NASA kehilangan satelit bernilai RM 514 juta kerana sedikit salah faham pengiraan.

Jurutera di Lockheed Martin menggunakan kordinasi kiraan sistem imperial (US) manakala NASA pula menggunakan kiraan sistem metrik (UK). Ini menyebabkan satelit yang sepatutnya mengorbit planet Marikh itu terlepas sasarannya sehingga kehabisan bahan bakar dan hilang.

Anda mungkin pernah mendengar nama Harry Potter walaupun tidak pernah membaca bukunya atau menonton filemnya. Siri buku yang popular di seluruh dunia itu ditulis oleh J.K. Rowling.

J.K. Rowling mula mencari syarikat penerbitan buku untuk hasil karyanya malangnya dia ditolak oleh 12 syarikat sebelum diterima Bloomsbury Publishing. Dia pernah berkongsi di Twitter mengenai surat beberapa syarikat yang menolak untuk menerbitkan bukunya.

Salah seorang penerbit mengatakan bahawa dia menyesal kerana tidak menerbitkan Harry Potter. Ia merupakan satu kesilapan yang mahal kerana hanya melalui penjualan buku sahaja, siri Harry Potter menjana lebih daripada RM 31.7 bilion.

Kerajaan Sepanyol melaburkan sebanyak RM 9 bilion bagi pembinaan sebuah kapal selam yang diberi nama The Isaac Peral pada 2013. Sebelum pembinaanya siap, para jurutera menyedari bahawa terdapat masalah dengan reka bentuk kapal selam itu.

Beban kapal selam itu sendiri terlalu berat dan berhadapan risiko tidak boleh timbul semula jika diturunkan ke dalam laut. Mereka akhirnya menyedari bahawa titik perpuluhan dalam pelan reka bentuk kapal selam diletakkan di tempat yang salah. Kesilapan itu menelan belanja sebanyak RM 37 juta dan mengambil masa selama tiga tahun untuk dibetulkan.

Satu kesilapan kecil telah menyebabkan sebuah syarikat Jepun, Mizuho Securities Co., kehilangan wang yang banyak pada Disember 2005.

Pada asalnya, seorang broker saham ingin menawarkan satu unit saham dengan harga 610,000 yen (RM 22,900) di Bursa Saham New York. Namun, dia tersalah taip apabila menawarkan 610,000 unit saham dengan harga 1 yen.

Para pelabur terkejut dan merebut peluang membeli saham itu. Kesalahan typo itu telah menyebabkan kerugian sebanyak RM 926 juta. Selepas kejadian itu, satu peraturan baru diwujudkan di mana stok saham hanya boleh dijual serendah 572,000 yen (RM 21,500) sahaja.

Kebakaran terancang adalah sejenis kebakaran yang dilakukan untuk memelihara kawasan hutan daripada kebakaran besar. Pokok lama yang lebih mudah terbakar dan berbahaya akan dibakar secara terkawal bagi mengelak api tersebar ke seluruh hutan sekiranya berlaku kebakaran sebenar.

Pada Mei 2000, pekerja di Cerro Grande, New Mexico telah melakukan kebakaran terancang ini. Malangnya, angin kuat telah menyebabkan api tersebar ke seluruh kawasan hutan dan terbakar selama sebulan sebelum berjaya dipadamkan sepenuhnya.

Kesilapan mengenalpasti keadaan cuaca itu menyebabkan kerugian harta benda bernilai RM 4 bilion.

Tidak ramai yang menyedari potensi Bitcoin ketika ia mula diperkenalkan pada 2009. Namun, seorang lelaki bernama James Howell adalah yang paling terkesan dengan kenaikan harga Bitcoin.

James Howell memiliki 7,500 Bitcoin ketika harganya masih terlalu rendah. Pada 2013, dia tidak sengaja menumpahkan secawan kopi ke atas komputernya. Dia membuka komputernya yang rosak tetapi menyimpan cakera keras (hard disk) untuk maklumat yang masih boleh diselamatkan.

Dia kemudian membuang cakera keras itu ketika berpindah. Apabila harga Bitcoin melambung naik, Howell menyedari kesilapannya dan mula mencari cakera kerasnya di tapak pelupusan sampah tetapi gagal. Pada hari ini, harga 1 Bitcoin adalah sekitar RM 150,000. Ini bermakna Howell membuang sampah bernilai RM 1.125 bilion.

Sebelum adanya perkhidmatan streaming video, kita biasanya akan ke kedai video untuk menyewa filem. Blockbuster adalah rangkaian kedai video terbesar dunia yang terletak di Amerika Syarikat.

Pengasas Netflix, Reed Hastings, telah bertemu dengan CEO Blockbuster, John Antioco, untuk mencadangkan perkongsian perniagaan pada tahun 2000. Hastings menawarkan untuk mengiklankan Blockbuster dalam talian sementara meminta Blockbuster mengiklankan Netflix di kedai mereka.

Antioco dan pasukannya mentertawakan Hastings. 10 tahun kemudian, Blockbuster muflis sementara Netflix pada hari ini bernilai sekitar RM 65 bilion.

Walaupun dibina agar tidak dikesan, jet tentera B-2 adalah salah satu jentera tentera paling dikenali ramai. Ia juga merupakan pesawat termahal dunia bernilai RM 4.9 bilion seunit. Namun, harga yang tinggi tidak menjamin kualiti.

Ketika dalam satu sesi penerbangan latihan di Guam pada 2008, sebuah pesawat B-2 telah terhempas ketika baru berlepas. Ia disebabkan kerosakan sensor yang menyebabkan salah kiraan dalam ketinggian, kelajuan udara dan lonjakan.

Siasatan mendapati hujan lebat telah menyebabkan kelembapan menyerap ke dalam sensor dan merosakkannya. Ia merupakan kemalangan udara termahal dalam sejarah.


6 Pakar Perubatan Penyokong Teori Virus Covid-19 Tercipta di Makmal Wuhan

Bermula daripada dakwaan penggunaan tiang isyarat 5G mampu mempengaruhi tahap jangkitan, sehinggalah dakwaan wujud mikrocip dalam vaksin - kesemuanya cuba membawa logik yang tampak logik tetapi boleh disangkal dengan fakta.

Namun satu dakwaan konspirasi tentang virus penyebab Covid-19 tampak belum reda, berkait dengan dakwaan virus tersebut sebenarnya terlepas dari makmal di Wuhan, China.

Wujudkah asas kepada dakwaan tersebut? Berikut adalah lima tokoh berstatus pakar perubatan yang cuba membincangkan dakwaan tersebut, tetapi berdepan kesukaran dalam berkongsikan pandangan mereka.

Kami sudah menulis panjang lebar berkenaan dakwaan dua orang pakar perubatan dari Britain dan Norway ini, berkait tuduhan mereka bahawa mereka menemui bukti berlakunya perubahan tidak semula jadi pada sampel virus yang mereka terima.

Keduanya terlibat sejak awal dalam pembangunan vaksin bagi tujuan pencegahan virus SARS-CoV-2, mengeluarkan amaran tentang kemampuan virus tersebut yang agak luar biasa serta mampu mengurangkan keberkesanan vaksin dalam jangka masa panjang.

Semua dakwaan mereka yang didokumenkan, disanggah sebahagian besar pakar perubatan yang mendakwa pendapat tersebut terlalu berpaksikan kepada teori konspirasi.

Sekumpulan saintis diketuai oleh Dr. Jesse Bloom dari Bloom Lab, Fred Hutchinson Cancer Research Center mengetuai inisiatif mengeluarkan kenyataan mendesak siasatan punca datangnya virus SAS-CoV-2 dilakukan semula secara lebih telus.

Dalam kenyataan yang dikeluarkan pada 14 Mei 2021 menerusi jurnal perubatan Science, kumpulan diketuai Dr. Bloom merasakan berlakunya ketidak adilan terhadap laporan yang dikeluarkan WHO semasa menyiasat makmal virologi di China - sejak awal sudah menidakkan kemungkinan berlakunya kebocoran.

Kumpulan penyelidik itu mendesak agar punca pandemik ini perlulah diambil kira semua aspek hipotesisnya, termasuklah andaian berlaku kebocoran makmal atau kesilapan manusia berdasarkan data-data yang ada tanpa sewenang-wenangnya menidakkan sebarang bentuk kemungkinan seperti sebelum ini.

Dalam satu pendedahan mengejutkan yang hanya berlaku pada 23 Mei 2021, Wall Street Journal mengeluarkan laporan yang mendakwa terdapat bukti risikan menunjukkan 3 orang petugas di Institut Virologi Wuhan, telah pun dijangkiti simptom mirip Covid-19 seawal bulan November tahun 2019.

Hasil maklumat inilah sebenarnya yang menjadi hujah bekas Presiden Amerika Syarikat, Donald Trump dalam mendakwa sejak mula China sebenarnya telah menyembunyikan apa yang berlaku bagi melindungi kesilapan di makmal tersebut.

Pendedahan ini mendapat reaksi keras China dalam kenyataan rasmi yang dikeluarkan Kementerian Luar China, mmenuduh Amerika Syarikat sengaja mengulangi topik basi untuk membentuk persepsi masyarakat dunia

Salah seorang tokoh paling kerap disebut semasa pandemik Covid-19 adalah Dr. Anthony Fauci, jurucakap rasmi bidang perubatan kerajaan Amerika Syarikat dalam menangani masalah pandemik.

Dalam satu sesi temubual maya bersama agensi media Politifact pada 12 Mei 2021, Dr. Fauci diajukan soalan panas "adakah virus penyebab Covid-19 bersifat semulajadi serta telah menjalani evolusi secara sendiri?"

Jawapan yang beliau berikan tidak menjawab secara terang, namun lebih bersifat terbuka menggesa agar siasatan lebih telus dapat dilakukan bagi membolehkan kita memahami dan mengetahui apakah punca sebenar virus tersebut.

Jawapan ini sedikit berbeza dengan pandangan beliau sebelum ini, yang nyata  berpegang kemungkinan virus tersebut bukan bersifat semulajadi adalah rendah.

Hasil daripada pandangan tersebut, pihak media mula melakukan permohonan mahkamah bagi mendapatkan salinan emel akaun rasmi kerajaan yang digunakan Dr. Fauci.

Kebenaran ini mendedahkan bagaimana dia sebenarnya telah pun mempertimbangkan hipotesis tersebut sejak mula tetapi memilih untuk tidak mengumumkannya, atas faktor peribadi.

Jika anda bukan salah seorang yang mengikuti perkembangan teori konspirasi berkait Covid-19, nama Dr. Li-Meng Yan mungkin asing bagi anda.

Beliau adalah antara individu yang terawal secara berani menerbitkan jurnal-jurnal penyelidikan berdasarkan kajian sendiri yang mendakwa virus penyebab Covid-19 mempunyai sifat-sifat bukan virus semulajadi.

Dalam erti kata lain, sejak mula beliau menyimpulkan bahawa virus tersebut ciptaan makmal. LLaporanyang diterbitkannya bagaimanapun disanggah sebagai tidak berasas oleh majoriti penyelidik di China.

Ekoran tindakan berani matinya, Dr. Li mula diburu sehingga terpaksa hidup dalam persembunyian di negaranya sendiri sebelum berjaya melarikan diri ke Amerika Syarikat.

Dalam laporan yang ditulis beliau, beliau mendakwa virus asal SARS-CoV-2 datang daripada haiwan kelawar diambil daripada kawasan Zoushan di China, diubahsuai di Institut Virologi Wuhan oleh pakar di situ.

Menyifatkan virus tersebut sebagai senjata bio yang sangat berbahaya, kini Dr. Li terpaksa berhadapan dengan serangan siber setiap hari serta terpaksa memutuskan hubungan dengan keluarga beliau yang ditinggalkan di China bagi menjamin keselamatan mereka yang ditinggalkan.

Pada bulan Mac tahun 2021, dalam satu temuramah bersama CNN, bekas pengarah jabatan kesihatan Amerika Syarikat CDC, Dr. Robert Redfield tanpa berselindung menyebut berdasarkan kepada sampel virus yang telah dilihatnya; hanya perubahan dalam makmal mampu melahirkan virus sebegitu rupa bukan kuasa alam.

Beliau menyebut berdasarkan pengalamannya menangani virus, tahap efisien yang ditampakkan SARS-CoV-2 dalam menjangkiti manusia adalah sesuatu yang sangat luar biasa boleh berlaku.

Menurut beliau apabila sesuatu virus itu telah pun mempunyai kemampuan untuk menyerang manusia - virus tersebut perlu menjalani proses mutasi dan evolusi yang mengambil masa panjang sebelum mampu mencapai kadar yang dapat kita saksikan sekarang dengan jangkitan Covid-19.

Walaupun menyatakan semua yang disebut adalah pandangan beliau semata-mata, Dr. Redfield turut menafikan wujudnya kemungkinan virus itu berpindah dari kelawar ke manusia seperti yang didakwa kerajaan China disebabkan oleh kadar jangkitannya yang terlalu hebat.

Apa yang sangat mengelirukan beliau sendiri ketika ini, dalam kenyataan bulan Jun 2021 selepas temuramah tersebut - dia telahpun menerima ugutan bunuh bukan dari kumpulan samseng atau ahli politik, sebaliknya dari kumpulan saintis sendiri yang kurang senang dengan pandangan diutarakan beliau.

Dr. Redfield menyifatkan adalah sesuatu yang sangat aneh sekumpulan saintis sanggup menidakkan hipotesis, fakta dan data yang ada hanya untuk mempertahankan kerajaan China daripada terus dituduh sepatutnya bertanggungjawab mencipta pandemik yang sedang berleluasa.


10 Kucing Liar Paling Dahsyat Dan Terbesar Pernah Wujud Di Bumi

Feline (keluarga Felidae) merangkumi 37 spesies kucing yang antara lain termasuklah cheetah, puma, jaguar, harimau, singa, lynx serta kucing di jalanan serta yang dipelihara di rumah anda.

Kucing berasal dari hampir setiap wilayah di Bumi, kecuali Australia dan Antartika. Haiwan ini merupakan mamalia karnivor yang hidup di berbagai habitat, tetapi biasanya haiwan hutan.

Dan seperti semua haiwan prasejarah lain, kucing prasejarah biasanya lebih besar, lebih berat dan lebih kuat berbanding kucing hari ini.

iluminasi.com kongsikan 10 kucing liar paling dahsyat dan terbesar yang pernah wujud di dunia.

Pada zaman prasejarah, Amerika Utara dan Selatan adalah kediaman bagi jaguar raksasa, yang tergolong dalam spesies moden yang sama tetapi lebih besar.

Jaguar raksasa ini juga mempunyai anggota badan dan ekor yang lebih panjang berbanding jaguar yang hidup pada hari ini.

Para saintis percaya bahawa satu ketika dahulu jaguar tinggal di kawasan dataran terbuka, namun disebabkan oleh persaingan dengan singa-singa Amerika dan kucing besar yang lain memaksa spesis ini untuk menyesuaikan diri dengan persekitaran yang lebih berhutan.

Dan di kawasan baharu inilah membuatkan jaguar gergasi ini melalui evolusi berpenampilan kaki pendek.

Jaguar gergasi prasejarah mempunyai saiz seperti singa atau harimau dewasa, dan kemungkinan berkali ganda lebih kuat serta gigitan yang dahsyat.

Spesis ini sangat aktif pada zaman Pleistosen, namun pupus sekitar 11,000 tahun yang lalu ketika Zaman Ais terakhir.

seukuran singa atau harimau yang tumbuh sepenuhnya, dan mungkin beberapa kali lebih kuat, dengan gigitan yang jauh lebih kuat.

Sepanjang sejarah, singa Afrika melambangkan keberanian dan kekuatan. Singa ini dapat dikenali dengan begitu mudah melalui ngauman dan dan surainya (rambut).

Singa yang mana tinggal secara berkumpulan adalah kucing yang paling sosial.

Singa Afrika ini biasanya mempunyai berat sekitar 150kg hingga 250kg, dengan singa jantan mampu mencapai berat maksimum.

Kedua-dua Singa Afrika jantan dan betina ini adalah sangat kuat, berotot dengan kepala dan telinga berbentuk bulat.

Xenosmilus adalah saudara kepada spesis Smilodon, namun sedikit berbeza dengan Smilodon di mana ia mempunyai gigi yang lebih pendek dan tebal.

Kesemua giginya mempunyai hujung bergerigi bagi tujuan memotong daging dan lebih kepada bentuk gigi ikan jerung atau dinosaur karnivor, berbanding gigi kucing moden.

Xenosmilus tidak mencekik mangsanya seperti yang dilakukan oleh kucing zaman moden, sebaliknya ia hanya perlu menggigit sebahagian besar daripada tubuh mangsanya dan menunggu haiwan itu mati.

Saiznya adalah jauh lebih besar daripada standard kucing hari ini sekitar 180kg hingga 230kg, dan jauh lebih kuat, dengan anggota badan yang lebih pendek, kuat serta leher yang sangat kuat.

Harimau Siberia atau harimau Amur merupakan subspesies terbesar dan kucing terbesar di dunia.

Berat harimau Siberia jantan dewasa boleh mencecah 320kg, dan kebanyakan harimau Siberia tinggal di timur Rusia serta utara China, terutamanya di kawasan pergunungan Sikhote-Alin.

Sebahagian besar harimau Siberia tinggal di timur Rusia dan utara China. Penduduk mereka tinggal terutamanya di kawasan pergunungan Sikhote-Alin.

Harimau Siberia mengalamai beberapa penyesuaian fizikal untuk bertahan hidup dalam iklim sejuk di habitatnya, seperti lapisan lemak yang tebal dan bulu pucat yang sangat lebat.

Malah, ia juga mempunyai jumlah jalur gelap yang lebih sedikit berbanding harimau lain.

Ketika ini, harimau Siberia adalah antara pemangsa yang paling dahsyat.

Singa Gua adalah subspesies singa raksasa yang mana beratnya boleh mencecah 300kg seperti saiz harimau Siberia, menjadikannya kucing paling besar yang wujud pada hari ini.

Spesis ini adalah salah satu pemangsa yang paling berbahaya dan kuat ketika Zaman Ais terakhir di Eropah, dan terdapat bukti bahawa ia sangat ditakuti serta mungkin disembah oleh manusia prasejarah.

Terdapat banyak lukisan dalam gua dan beberapa patung yang telah dijumpai menggambarkan Singa Gua.

Menariknya, ai menunjukkan haiwan ini tanpa surai dan kadang-kala tidak mempunyai surai, kadang-kadang kala digambarkan mempunyai bulu di leher seperti harimau zaman moden.

Lebih aneh, beberapa lukisan gua juga menggambarkan Singa Gua memiliki belang di bahagian kaki dan ekornya.

Juga dikenal sebagai "kucing Scimitar", Homotherium adalah salah satu kucing yang paling "berjaya" pada zaman prasejarah, ditemui di Amerika Utara dan Selatan, Eropah, Asia dan Afrika.

Ia menyesuaikan diri dengan baik dalam pelbagai habitat, termasuklah tundra sub-artik dan bertahan selama lima juta tahun hingga kepupusannya sekitar 10, 000 tahun yang lalu.

Homotherium nampaknya adalah pemburu berkumpulan, disesuaikan dengan larian pantas dan aktif terutama pada siang hari.

Ini mempunyai kaki depan yang sangat panjang dan kaki belakang yang lebih pendek, sekaligus memberikan penampilan yang seperti hyena.

Walaupun Homotherium tidak begitu popular dari segi saiz, beberapa fosil kucing Scimitar yang ditemui  baru-baru ini di Laut Utara menunjukkan bahawa spesis ini boleh mencapai berat 400 kg, lebih besar daripada harimau Siberia zaman moden.

Machairodus jarang disebut sebagai spesis kucing gergasi. Namun beberapa sisa fosil yang ditemukan di Chad, Afrika dan diklasifikasikan sebagai spesies baru Machairodus kabir, menunjukkan bahawa makhluk ini adalah antara kucing terbesar sepanjang masa, dengan berat hingga 1080 lbs (490 kg ), dan menjadi "ukuran kuda".

Machairodus jarang disebut sebagai kucing gergasi, namun beberapa fosil yang ditemui di Chad, Afrika dan diklasifikasikan sebagai spesis baharu iaitu Machairodus kabir, mencadangkan bahawa makhluk ini merupakan antara kucing paling besar sepanjang zaman.

Ini kerana ia mampu mencapai berat 490kg dan dikatakan bersaiz seperti seekor kuda. Ia menjadikan gajah, badak sumbu dan herbivor besar yang lain sebagai makanan kerana haiwan-haiwan ini banyak pada ketika itu.

Machairodus kabir mungkin kelihatan seperti "harimau sabertooth" gergasi dalam filem 10,000 BC, namun sayang sekali ia telah pupus pada zaman Miosen, jauh sebelum kewujudan manusia.

Sering kali disebut kucing terbesar sepanjang sejarah, singa Amerika atau Panthera atrox, mungkin adalah yang paling terkenal daripada semua kucing prasejarah selepas Smilodon.

Ia tinggal di Amerika Utara dan Selatan semasa zaman Pleistosen, dan pupus 11,000 tahun yang lalu, pada akhir Zaman Ais.

Sebilangan besar saintis percaya bahawa saiz Singa Amerika adalah hampir sama besar dengan singa moden, bahkan mungkin tergolong dalam spesies yang sama.

Apa yang pasti, singa Amerika adalah kucing terbesar di Amerika Utara semasa Zaman Ais di mana beratnya mampu mencecah 470kg hingga 500kg.

Harimau Ngandong atau Panthera tigris soloensis,adalah subspesies harimau yang telah pupus yang hidup di wilayah yang kini dikenali sebagai Sunda, Indonesia, pada zaman Pleistosen.

Heltler dan Volmer menganggarkan bahawa harimau dewasa jantan ini mampu mencapai berat 470kg, yang mana dengan mudah mengatasi sebahagian besar kucing dalam senarai ini.

"Harimau Pleistosen" bukanlah spesies yang berbeza, tetapi "versi awal" harimau yang kita lihat pada hari ini.

Harimau mengalami evolusi di sekitar di Asia kira-kira 2 juta tahun yang lalu, terutamanya untuk memburu kepelbagaian herbivora besar yang tinggal di benua ini pada masa itu.

Mungkin salah satu mamalia prasejarah yang paling terkenal dan kucing dengan gigi yang kelihatan seperti pedang (saber), Smilodon mempunyai tubuh yang lebih mantap daripada kucing-kucing spesis lain yang masih wujud.

Ini terutamanya merujuk kepada bahagian depan yang sempurna dan taring atas yang panjang.

Rahangnya mempunyai celah yang lebih besar daripada kucing moden dan taring atasnya langsing dan rapuh, disesuaikan untuk pembunuhan yang lebih mudah.

Smilodon populator dari Amerika Selatan mungkin merupakan kucing liar terbesar yang pernah wujud dengan purata berat 220kg hingga 400kg, dan mampu mencapai 500 kg apabila dewasa sepenunya.

Corak pada tubuh Smilodon tidak diketahui, tetapi ia telah dipulihkan secara artistik dengan corak kosong atau berbintik.

Ia mempunyai bahagian belakang yang lebih pendek, skapula tinggi, ekor pendek, dan anggota badan yang lebar dengan kaki yang agak pendek.

Smilodon paling terkenal dengan gigi taringnya yang agak panjang, yang mana paling panjang pernah diketahui pada kucing bergigi saber, dengan panjang sekitar 28 cm pada spesis terbesar iaitu Smilodon populator.

Smilodon biasanya dikenal sebagai harimau bergigi saber, tetapi sebenarnya ia tidak berkait rapat dengan harimau moden (Panthera tigris) atau kucing lain yang masih wujud.


Kenali Virus COVID-19 Varian India, Brazil, Afrika Selatan dan UK

Sedar atau tidak, sudah lebih satu tahun satu dunia sedang berusaha memerangi pandemik COVID-19. Namun, peluang nampakknya semakin cerah untuk kita kembali hidup seperti sediakala dengan penciptaan vaksin-vaksin daripada beberapa pengeluar vaksin yang sudah terbukti keberkesanannya. Diharapkan kita dapat mencapai imuniti kelompok secepat mungkin.

Walau bagaimanapun, kemunculan beberapa varian baru penyakit ini telah menimbulkan kebimbangan sama ada vaksin sedia ada mampu mengelakkan jangkitan varian virus ini yang dipercayai terhasil daripada mutasi.

Bagi memudahkan pakar-pakar kesihatan mengkaji lebih mendalam varian virus ini, maka Pertubuhan Kesihatan Dunia telah mengklafikasisikan beberapa jenis varian ini sebagai Variant of Concern (VOC) dan Variant of Interest (VOI).

Mengikut informasi daripada Kementerian Kesihatan Malaysia, setakat 1 Jun 2021 terdapat 3 VOC dan 3 VOI sudah dikesan di Malaysia seperti data dalam jadual di atas. Namun, tahukah anda apakah perbezaan antara VOC dan VOI?

VOC boleh diterjemahkan sebagai varian yang mana terdapat bukti peningkatan penularan, simptom yang lebih teruk (misalnya peningkatan kadar kemasukan ke hospital atau kematian), penurunan peneutralan yang signifikan oleh antibodi yang dihasilkan semasa jangkitan atau vaksinasi sebelumnya, penurunan keberkesanan rawatan atau vaksin atau kegagalan pengesanan diagnostik.

VOC juga memerlukan satu atau lebih tindakan kesihatan awam yang sesuai seperti pemberitahuan kepada WHO di bawah Peraturan Kesihatan Antarabangsa, usaha tambahan di peringkat tempatan atau wilayah untuk mengendalikan penyebaran, peningkatan pengujian atau penyelidikan untuk menentukan keberkesanan vaksin dan rawatan terhadap varian.

Sementara itu Variant of Interest (VOI) pula merupakan varian dengan penanda genetik tertentu yang telah dikaitkan dengan perubahan pada pengikatan reseptor, pengurangan peneutralan oleh antibodi yang dihasilkan terhadap jangkitan atau vaksinasi sebelumnya, penurunan keberkesanan rawatan atau ramalan peningkatan penularan atau keparahan penyakit.

VOI mungkin memerlukan satu atau lebih tindakan kesihatan awam yang sesuai, termasuk peningkatan pengawasan mengikut urutan atau penyelidikan epidemiologi untuk menilai seberapa mudah virus itu terebar ke orang lain, keparahan penyakit, keberkesanan terapi dan apakah vaksin yang digunakan sekarang mampu menawarkan perlindungan.

Setiap VOC mempunyai nama saintifik masing-masing. Namun, bagi mengelakkan kekeliruan dalam kalangan orang awam, maka pihak WHO telah memberi nama atau label yang lebih mudah dirujuk seperti dalam jadual di atas - Alpha, Beta, Gamma dan Delta.

Mengikut klasifikasi pihak WHO di seluruh dunia, terdapat 4 VOC yang perlu diberikan perhatian serius. 4 VOC tersebut adalah seperti berikut:

Nama atau label yang lebih mudah ini dipilih setelah perbincangan yang luas dan tinjauan banyak sistem penamaan yang berpotensi. WHO telah memanggil sekumpulan pakar dari seluruh dunia untuk membincangkannya, termasuk pakar yang merupakan sebahagian daripada sistem penamaan, ahli tatanama dan ahli taksonomi virus, penyelidik dan pihak berkuasa nasional.

Satu mutasi, yang disebut N501Y, yang ditunjukkan oleh varian Alpha, Gamma dan Beta nampaknya menjadikan virus lebih mudah menjangkiti sel dan menyebar. Varian Beta dan Gamma juga mempunyai mutasi penting yang disebut E484K yang dapat membantu virus menghindari antibodi, bahagian utama sistem imun yang membantu tubuh melawan jangkitan.

Vaksin yang digunakan pada masa kini dihasilkan berdasarkan kajian terhadap versi koronavirus yang lebih awal, tetapi para saintis percaya bahawa vaksin-vaksin in masih lagi berkesan, walaupun mungkin tahap efektifnya berkurangan terhadap sesetengah daripada varian ini.

Penyelidikan makmal menunjukkan antibodi yang dapat melawan jangkitan, sama ada dihasilkan oleh pengambilan vaksin atau jangkitan masa lalu mungkin agak kurang berkesan terhadap varian Delta. Walau bagaimanapun, dua dos vaksin Pfizer atau AstraZeneca masih melindungi orang ramai daripada jatuh sakit yang teruk.

Data sebenar juga menunjukkan bahawa vaksin Pfizer dapat melindungi dari varian baru, walaupun mungkin sedikit kurang efektif. Data dari pasukan pembangun vaksin Oxford-AstraZeneca menunjukkan bahawa ia melindungi dengan baik terhadap varian Alpha. Ia menawarkan perlindungan yang lebih sedikit terhadap varian Beta, tetapi masih tetap melindungi daripada penyakit yang teruk.

Selain itu, satu kajian baru-baru ini menunjukkan bahawa varian Gamma mungkin menentang antibodi pada orang yang telah pulih dari Covid sebelum itu. Beberapa hasil awal pula menunjukkan vaksin Moderna berkesan terhadap varian Beta, walaupun tindak balas imun yang dicetuskan mungkin lebih lemah dan hanya untuk jangka masa pendek.


Kisah Produk "Sampah" Ciptaan Doktor Jadian Yang Berasaskan Radioaktif 1896

Permulaan abad ke-20 merupakan fasa bagi eksperimen untuk era perubatan moden. Doktor pada waktu itu biasanya menggunakan bahan yang kuat dalam ubat-ubatan seperti kokain dan heroin untuk pelbagai jenis penyakit.

Malah, mereka juga menggunakan bahan radioaktif yang berbahaya. Pesakit pada waktu itu mengubati diri mereka dengan ubat-ubatan yang kita kategorikan hari ini sebagai beracun untuk tubuh manusia.

Pada 1 Mac 1896, seorang ahli fizik Perancis bernama Henri Becquerel telah menemui sifat radioaktif dalam uranium. Tidak lama kemudian, saintis mengetahui pula bahawa polonium, thorium dan radium juga bersifat radioaktif.

Sebelum ujian rapi dilakukan terhadap kesan bahan radioaktif ke atas manusia, sebilangan orang telah menghasilkan produk berasaskan bahan radioaktif seperti Ubat Gigi Radioaktif Doramad, Gincu Tho-Radia atau kad radioaktif pada bungkusan rokok bagi "meningkatkan lagi rasa merokok" sambil mengurangkan tar dan nikotin.

Salah satu produk radioaktif ini telah menjadi kegemaran seorang atlet Amerika bernama Eben Byers. Byers mula terkenal apabila memenangi Kejohanan Golf Amatur Amerika Syarikat pada 1906.

Pada 1927, dia telah terjatuh sehingga menyebabkan tangannya cedera. Ini membuatkan dia tidak dapat bermain golf buat sementara waktu.

Doktornya telah menasihati Byers untuk mengambil minuman yang dipanggil Radithor bagi merawat kesakitannya. Minuman Radithor itu sebenarnya dihasilkan oleh William J.A. Bailey, seorang doktor tidak bertauliah (tidak menghabiskan pengajiannya di Kolej Perubatan Harvard).

Bailey dan pasukannya cuma melakukan sedikit kajian mengenai radium dan menemui beberapa faedah "hipotesis" terhadap organisma manusia. Pada waktu itu, radioaktiviti bukanlah subjek yang dikaji dengan meluas terutamanya kesan terhadap tubuh manusia.

Mereka tahu bahawa radioaktif dalam dos yang tinggi boleh membunuh. Namun, mereka percaya jika dos yang sangat kecil disuling dengan air, ia boleh memberikan manfaat.

Bailey sebenarnya menawarkan ganjaran wang kepada doktor-doktor bagi setiap minuman Radithor yang dipromisikan mereka kepada pesakit.

Pada mulanya, Byers hanya mengambil beberapa sudu Radithor dalam sehari. Setelah beberapa hari menggunakan Radithor, kesakitan pada tangan Byers hilang.

Pakar hari ini berpendapat ia mungkin secara kebetulan atau kesan plasebo (kesan ubat yang membuatkan minda pesakit percaya tetapi tidak menyembuhkan).

Sejak dari itu, Byers yakin keberkesanan minuman Radithor. Dia mengirimkan minuman itu kepada rakan-rakannya, teman wanita dan bahkan memberikannya kepada kuda peliharannya. Buat dirinya sendiri, Byers telah menggunakan sebanyak 1,400 botol Radithor.

Pada waktu itu, Byers dan kebanyakan orang tidak tahu kesan buruk bahan radioaktif. Malah, satu pengeluar "ubat" radioaktif telah dikenakan tindakan kerana tidak memasukkan bahan berbahaya itu seberapa banyak seperti yang mereka janjikan.

Setelah beberapa tahun mengambil minuman Radithor, Byers mula mengalami penurunan berat badan, sakit kepala dan kebanyakan giginya telah luruh.

Dia memberitahu doktor bahawa tubuhnya tidak lagi berasa segar atau sihat walaupun sering mengambil minuman Radithor. Hakikatnya, tulang di dalam tubuhnya sudah mulai rapuh dan terhakis akibat bahan radioaktif itu.

Pada 1931, Byers mendapat kejutan apabila bahagian bawah rahang mulutnya luruh. Penggunaan Radithor telah menyebabkan tisu dan tulangnya hancur dari dalam. Dia tidak merasa sakit kerana semua sarafnya juga telah rosak akibat kesan ubat itu.

Bukan sahaja rahangnya tetapi hampir sebahagian besar tulang di dalam tubuhnya mulai mereput. Menurut pemeriksaan doktor, terdapat sebuah lubang mulai terbentuk di bahagian tengkoraknya.

Ketika inilah, pihak berkuasa mula menyedari kesan buruk radiasi terhadap manusia. Mereka meminta jika Byers sudi memberikan keterangan dalam kes mahkamah terhadap pengeluar Radithor. Namun, Byers terlalu sakit untuk hadir dan hanya mewakilkan peguamnya sahaja.

Beberapa minggu selepas itu, Byers meninggal dunia pada usia 51 tahun. Berikutan kematiannya, ramai doktor lain yang tampil mendedahkan kesan buruk akibat terdedah kepada radiasi.

Akibat pendedahan itu, pihak berkuasa mula mengharamkan penggunaan bahan radiasi sekali gus menguburkan industri produk berasaskan bahan radioaktif.

Sementara itu, pengasas produk Radithor iaitu William J.A. Bailey masih menegaskan bahawa minumannya selamat sehinggalah dia meninggal dunia akibat barah pundi kencing pada 1949.

Ketika para penyelidik perubatan menggali semula kuburnya 20 tahun kemudian, bahagian dalam tubuh Bailey "dihancurkan" oleh kesan radiasi dan mayatnya masih terasa hangat.


5 Tangga Tinggi Yang Menakutkan Di Seluruh Dunia

Di negara kita, tangga kuil Hindu Batu Caves cukup terkenal dengan tangganya yang dikatakan mencabar jiwa dan raga pengunjung yang hadir ke situ.

Tangga dengan 272 anak tangga itu menjadi salah satu ikon masyarakat majmuk di negara kita, menerima kunjungan bukan saja dari penganut Hindu bahkan segenap lapisan masyarakat dalam dan luar negara yang ingin menyaksikan sendiri gua yang ada di dalamnya.

Walaupun dikatakan mencabar pengunjung dari segi stamina, tangga Batu Caves hanya layak dikatakan tahap anak-anak jika dibandingkan dengan 5 tangga di bawah. Berikut adalah lima tangga paling tinggi dan menakutkan, yang ada di seluruh dunia.

Tangga Haiku merupakan sebuah tangga yang terletak di O'ahu, Hawaii dibina sepanjang laluan pergunungan Ko'olau oleh tentera Amerika Syarikat yang pernah menjadikan gunung tersebut markas komunikasi mereka.

Dibina pada tahun 1942 sebagai tapak pemancar isyarat radio, tangga ini kini ditutup kepada orang ramai ekoran masalah dan isu penyelenggaraan yang timbul semasa tangga tersebut menjadi tarikan pelancong.

Mempunyai 3,922 anak tangga, mana-mana individu yang didapati menceroboh masuk tangga tersebut boleh dikenakan saman sebanyak $1,000. Usaha untuk menukarkannya kepada kawasan pelancongan ditarik balik ekoran bahaya dan risiko serta beban kewangan yang diperlukan, untuk menyelenggaranya.

Ketika ini datuk bandar Honolulu sedang dalam dalam proses memohon peruntukan dana sebanyak $1 juta yang diperlukan, untuk menanggal dan membuang tangga yang telah dipasang bagi mengelakkan masalah pencerobohan yang tidak diingini terus berlaku.

Hanya dibuka kepada individu yang mendapat permit, tangga yang membenarkan pengunjung memanjat batu yang dinamakan Half Dome ini memang memudahkan pendakian.

Mempunyai ketinggian 1,444 meter dari permukaan tanah, kali pertama rekod pendakian ke puncak di Half Dome dicatat berlaku pada tahun 1875. Selepas itu usaha untuk memasang peranti pendaki pada bahagian tertentu serta tangga yang diperbuat daripada kabel besi mula dijalankan.

Terdapat dua laluan berbeza bergantung kepada tahap cabaran ada di Half Dome, dengan laluan yang lebih mudah melalui perjalanan sepanjang 13 km jaraknya menggunakan tangga yang ada.

Pada waktu puncak, seramai lebih 800 orang boleh sama-sama mendaki dalam satu-satu masa. Sekiranya ada pengunjung gagal mendapatkan permit tetapi masih melakukan pendakian, dia boleh dikenakan hukuman penjara 6 bulan atas kesalahan tersebut.

El Penon de Guatape atau 'Batu Le Penol' merupakan sebuah struktur semulajadi gergasi, terletak di Antioquia, Colombia. Mempunyai ketinggian 2,135 meter dari tanah, batu tersebut pernah dijadikan sembahan masyarakat peribumi mereka.

Usaha untuk memanjatnya kali pertama dilakukan pada tahun 1954, mengambil masa 5 hari melalui rekahan pada batu tersebut. Rekahan itu akhirnya dipilih untuk dijadikan struktur sokongan bagi pembinaan tangga sepanjang 649 kaki memudahkan pengunjung menikmati pemandangan di situ.

Pengunjung di situ mengatakan anggaran masa yang diperlukan untuk naik ke atas adalah sekitar 30 ke 45 minit, bergantung kepada aliran trafik yang ada. Jika lancar, anda boleh menamatkan pendakian kurang dari 15 minit bergantung kepada tahap kecergasan anda.

Kawasan pergunungan Machu Pichu merupakan antara tapak warisan sejarah paling terkenal di seluruh dunia. Terletak di bahagian timur Cordillera negara Peru, tapak bersejarah ini cukup digemari ekoran salah satu tarikan utamanya - gunung setinggi 2,693 yang dikenali dengan nama Huayna Picchu.

Gunung tersebut dibuka kepada orang ramai, namun bilangan pengunjung dihadkan hanya kepada 400 orang sehari. Sepanjang laluan tersebut, terdapat 183 anak tangga yang diperbuat daripada batu disusun oleh masyarakat tamadun Inca lebih 500 tahun dahulu.

Bahagian ini dikatakan merupakan pendakian paling sukar, disebabkan oleh tahap kecerunannya yang melebihi 60 darjah. Walaupun dinamakan sebagai 'Tangga Kematian' atau 'Stairs of Death,' setakat ini belum ada lagi individu benar-benar terkorban semasa mendaki dan menuruni lokasi ini.

Gunung Niesen merupakan sebuah kawasan pergunungan yang terletak di Bern, Switzerland, dengan ketinggian 2,362 meter di puncaknya.

Walaupun mempunyai rangkaian keretapi yang menghubungkan kawasan kaki gunung dengan puncak, di sebelah rel keretapi tersebut terdapat anak tangga yang boleh didaki sebanyak 11,674 anak tangga sepanjang 3.4 km.

Anak tangga tersebut yang merupakan tangga paling panjang jaraknya di dunia, tidak dibuka untuk kegunaan orang ramai setiap hari. Tangga tersebut hanya dibuka sekali dalam setahun ketika penganjuran pertandingan lumba memanjat tangga tahunan.

Rekod pemenang lelaki setakat ini adalah 1 jam 2 minit dan wanita pula adalah 1 jam 9 minit, untuk sampai ke puncak.


Google Earth Temukan Lelaki Ini Dengan Ibu Kandungnya Selepas 25 Tahun

Pada masa kini, aplikasi pemetaan seperti Google Earth dan Google Maps sangat memudahkan kita untuk mencari sesuatu lokasi. Bayangkan sebelum kewujudan teknologi navigasi ini sudah pastinya kita sukar untuk mencari sesuatu lokasi dengan tepat dan pantas kerana perlu merujuk lakaran peta di atas kertas.

Terdapat satu kisah benar yang cukup menarik perhatian mengenai Google Earth, tentang bagaimana seorang lelaki dari India yang terpisah dengan keluarga biologinya di India dan berjaya menjejak semula keluarganya itu hanya 25 tahun kemudian setelah bertahun-tahun cuba menjejak mereka menggunakan Google Earth.

Itulah kisah benar yang terjadi kepada seorang kanak-kanak bernama Saroo yang terpisah dengan keluarganya hanya ketika dia berusia 5 tahun. Pada hari kejadian, Saroo telah berkeras mahu mengikuti abangnya, Guddu pergi mencari pekerjaan.

Namun kerana Saroo masih kanak-kanak, abangnya tidak membenarkannya mengikutinya dan telah memintanya berehat di sebuah stesyen kereta api berhampiran rumah mereka dan berjanji akan datang mengambilnya semula selepas pulang dari bekerja.

Dia yang ketika itu baru berusia 5 tahun terjaga setelah beberapa jam tidur dan panik kerana abangnya Guddu masih juga tidak kelihatan. Dia yang masih belum mengerti apa-apa ketika itu terus masuk ke kereta api yang diletakkan berhampiran untuk mencari abangnya yang disangka berada dalam kereta api itu.

Dia akhirnya kepenatan dan tertidur. Apabila dia terjaga, Saroo tidak mengecam apa-apa yang dilihatnya di luar tingkap kereta api itu. Dia hanya bersendirian ketakutan dan menangis serta cuba memanggil-manggil abangnya. Kereta api itu sebenarnya sedang menempuh perjalanan sejauh lebih daripada 1.600 kilometer sebelum berakhir di Calcutta (atau Kalkota dalam bahasa Benggali).

Nota: Setelah menemui kembali ibunya dan kakaknya 25 tahun kemudian, barulah Saroo mendapat tahun bahawa abangnya, Guddu sebenarnya mati dilanggar kereta api pada malam kejadian dia ditinggalkan di stesyen kereta api tersebut. Disebabkan itulah abangnya tetap tidak muncul setelah beram-jam lamanya dia menunggu.

Apabila sampai di Calcutta, Saroo tinggal di jalanan kira-kira 3 minggu sebelum dia dibawa ke balai polis oleh seorang pemuda yang melihatnya di tepi jalan sedang mencari makan. Kehidupannya di jalan sangat mencabar sehingga dia pernah hampir-hampir diculik, namun berjaya menyelamatkan diri.

Di sini, dia terpaksa mencari makanan daripada sisa-sisa makanan di sampah dan meminta daripada orang yang lalu lalang. Selain itu, dia sukar berinteraksi dengan orang tempatan disebabkan dia hanya pandai bertutur dalam bahasa Bengali berbanding bahasa Hindi yang digunakan oleh orang tempatan.

Usaha pihak polis mencari keluarga sebenarnya juga sukar memandangkan Saroo merupakan kanak-kanak yang masih buta huruf dan tidak mengetahui nama keluarganya. Bapanya telah meninggalkan keluarganya sejak dia berusia hanya 3 tahun. Akhirnya pihak polis menghantarnya ke pusat penjagaan anak-anak yatim.

Kumpulan NGO hak kanak-kanak yang dikenali sebagai Indian Society for Sponsorship and Adoption (ISSA) kerap mengunjungi rumah penjagaan kanak-kanak tersebut dan merasakan bahawa Saroo adalah calon yang sesuai untuk diterima masuk dalam program anak angkat kelolaan mereka.

Kerana usianya yang masih kecil, dia masih mudah dibentuk. Dia kemudian dipindahkan ke pusat asuhan, dibersihkan dan diajarkan bagaimana makan dengan pisau dan garpu (kemahiran yang dapat meningkatkan peluangnya untuk diterima oleh keluarga angkat).

Akhirnya dia dimaklumkan bahawa dia akan diambil sebagai anak angkat dan tinggal bersama Sue dan John Brierley, sepasang suami isteri yang tinggal di Tasmania, Australia. Sebelum diterbangkan ke Australia, mereka terlebih dahulu telah mengirim gambar mereka kepada Saroo sebagai tanda salam perkenalan untuk kanak-kanak malang ini.

Walaupun sudah dewasa, Saroo tidak perlu melupakan keluarga kandungnya di India. Dia juga sering terbayangkan emaknya sedang melambai-lambai dan memanggil namanya kerana dia tahu emaknya pasti masih mencarinya. Adakalanya memori kecil bersama emaknya membuatkan dirinya mahu berusaha mencari mereka kembali.

Saroo diperkenalkan oleh rakan-rakannya akan aplikasi Google Maps. Kemudian, dia turut mengetahui akan aplikasi Google Earth yang membolehkannya mengesan lokasi tempat tinggalnya semasa kecil. Namun ianya bukan mudah kerana dia hanya bergantung pada memori ketika dia hanyalah berusia 5 tahun.

Ketika dewasa, dia telah menghabiskan sekitar 9,855 jam selama tiga tahun untuk melakukan carian menggunakan gambar satelit di Google Earth dengan susah payah mengikuti jalur kereta api yang singgah di stesen keretapi Howrah. Dia bergantung pada ingatan samar-samarnya mengenai ciri-ciri utama di sekitar stesen kereta api Burhanpur, walaupun dia hanya mengetahui sedikit nama stesen itu kecuali yang ejaannya bermula dengan huruf B.

Suatu malam pada tahun 2011, dalam Google Earth dia menemui sebuah stesen keretapi kecil yang mirip dengan kenangan masa kecilnya di mana dia terperangkap dalam kereta api kosong. Nama stesen ini adalah Burhanpur, sangat dekat dengan ejaan fonetik nama yang  diingatinya sejak kecil.

Dia mengikuti gambar satelit dari landasan kereta api ke utara dan menjumpai bandar Khandwa. Dia tidak mengingati nama itu, tetapi kota itu mempunyai ciri-ciri yang dapat dikenalinya seperti air pancut berdekatan landasan kereta api tempat dia biasa bermain.

Dia dapat menelusuri jalan melalui jalan-jalan ke tempat yang kelihatannya tempat dia dan keluarganya dulu tinggal. Setelah mendapat petunjuk, Saroo menghubungi satu kumpulan di Facebook yang berpusat di Khandwa. Kumpulan Facebook itu menguatkan kepercayaannya bahawa Khandwa mungkin adalah kampung halamannya.

Pada tahun 2012, Saroo melakukan perjalanan ke Khandwa di India dan berjaya menjejaki rumah yang pernah didiaminya dahulu. Malangnya, rumah tersebut tidak lagi berpenghunni. Dia bertanya kepada penduduk setempat jika mereka mengetahui ada keluarga yang kehilangan anak mereka 25 tahun yang lalu dan menunjukkan gambar dirinya semasa kecil. Penduduk tempatan segera membawanya ke ibunya.

Dia akhirnya bertemu kembali dengan ibunya dan kakaknya, Shekila serta abangnya yang masih hidup, Kallu, yang kini masing-masing menjadi guru sekolah dan pengurus kilang. Dengan kehilangan Saroo dan Guddu, ibu mereka mampu menghantar dua adik-beradiknya yang lain ke sekolah.

Kisah pertemuan kembali mereka ini mendapat liputan meluas oleh media India dan antarabangsa.

Selepas pertemuan bersejarah ini, Saroo terus tinggal di Hobart bersama keluarga angkatnya. Dia dan keluarganya dari India kini dapat berkomunikasi secara berkala dengan memanfaatkan komputer di rumah salah seorang jiran Kallu. Saroo juga membelikan ibunya sebuah rumah jadi dia tidak perlu lagi bekerja.

Saroo telah kembali ke India dan mengunjungi keluarga kandungnya lebih dari belasan kali. Dia juga pernah menempah Kolkata Mail, kereta api kelas pertama dari Mumbai ke Kolkata untuk menelusuri kembali perjalanannya 25 tahun lalu. Dia kemudian kembali ke Australia.

Pada tahun 2013, Saroo menerbitkan bukunya A Long Way Home (terbitan Penguin Australia) yang memuatkan kisah penderitaannya sebagai anak berusia lima tahun yang hilang, diambil sebagai anak angkat oleh sebuah keluarga dari Australia dan pencariannya untuk berrtemu keluarga kandungnya dari India.

Pada tahu 2016, sebuah filem bertajuk Lion yang diarahkan oleh Garth Davis telah ditayangkan di pawagam antarabangsa. Kisah Saroo dalam bukunya telah menjadi inspirasi kepada jalan cerita filem ini.

Apabila bertemu kembali emaknya, barulah dia tahu bahawa nama sebenarnya adalah Sheru yang bermaksud Singa. Namun kerana pelat ketika kecil, dia sering menyangka dan menyebut namanya sebagai Saroo. Filem Lion ini sangat menarik untuk ditonton. Disebabkan tidak mengetahui nama ayah kandungnya, Saroo menggunakan nama penuh Saroo Brierley, sempena nama keluarga angkatnya.


12 Tahun Lelaki Ini Hidup Mewah Dengan Menipu Peraduan McDonald's

Bagi meningkatkan jualan mereka, rangkaian makanan segera McDonald's telah menjalankan satu peraduan tahunan sejak 1987 yang dinamakan sebagai McDonald's Monopoly.

Peraduan itu memberi peluang kepada orang ramai untuk menjadi jutawan segera. Peraduan yang dimulakan di Amerika itu kemudian dikembangkan pula ke cawangan di luar negara.

Namun, seorang lelaki menggunakan nama samaran "Uncle Jerry" telah melakukan skim penipuan yang membolehkannya memenangi puluhan juta dolar selama lebih sedekad. Berikut adalah kisahnya.

Uncle Jerry atau nama sebenarnya Jeremy P. Jacobson adalah seorang bekas polis yang bersara awal pada 1980 kerana mengalami gangguan saraf pada tangannya.

Jerry kemudian melakukan beberapa pekerjaan sehingga dia mendapat tawaran bekerja di Dittler Brothers, sebuah syarikat percetakan di mana isterinya bertugas sebagai juruaudit keselamatan.

Setelah beberapa tahun bekerja, Jerry dinaikkan pangkat sebagai ketua penyelia. Dia ditugaskan untuk menyelia projek syarikatnya bersama Simon Marketing, syarikat yang bertanggungjawab menghasilkan peraduan McDonald's Monopoly.

Menurut beberapa orang yang pernah bekerja dengannya, Jerry begitu tegas dalam mengendalikan projek itu. Sesiapa sahaja yang terlibat dalam pencetakan peraduan itu akan perlu melalui pemeriksaan ketat. Hanya Jerry sahaja yang tahu kombinasi peti besi di mana semua kepingan kemenangan peraduan itu disimpan.

Sebelum memulakan skim penipuan bernilai jutaan dolar, Jerry hanya mencuri sekeping tiket kemenangan bernilai USD 25,000 yang diberikan kepada saudaranya di Miami, Florida, pada tahun 1989. Dia ingin tahu sama ada dia berjaya atau tidak.

Setelah berjaya dan tidak dicurigai, Jerry mula meminta bayaran kepada orang yang ingin memenangi hadiah pantas bernilai USD 10,000. Apabila McDonald's mengesyaki berlaku penyelewengan, mereka menguruskan peraduan itu dengan lebih ketat.

Rombakan dilakukan dan Jerry tidak lagi ditugaskan sehinggalah pada tahun 1995 apabila dia diberi peluang sekali lagi menjadi ketua keselamatan bagi pencetakan dan pembahagian tiket kemenangan peraduan itu.

"Bagai bulan jatuh ke riba". Itulah ungkapan yang sesuai apabila Jerry secara tidak sengaja menerima satu set -pelekat anti-tamper atau pelekat keselamatan untuk kepingan kemenangan peraduan McDonald's Monopoly.

Menggunakan pelekat ini, dia boleh mencuri dan membuatkan seperti bungkusan kepingan kemenangan itu seolah-olah tidak pernah dibuka.

Jerry mula menjalani hidup mewah apabila mengawal kemenangan peraduan McDonald's Monopoly. Selain menaiki penerbangan kelas pertama ke mana sahaja dia pergi, Jerry juga memakai pakaian berjenama mewah dan membelanjakan wang yang banyak untuk makanan.

Walaupun dibayar dengan gaji yang agak lumayan, Jerry Jacobson mahukan lebih banyak.

Ketika ini, sindiket Jerry mempunyai rakan subahat dari pelbagai latar belakang. Salah seorangnya adalah Gennaro Colombo, pemilik kelab malam dan rangkaian perjudian haram yang dikaitkan dengan Mafia. Colombo telah memperkenalkan Jerry dengan ramai penjenayah dalam dunia gangster.

Rangkaian sindiket mereka memenangi hampir setiap hadiah peraduan McDonald's Monopoly selama 12 tahun merangkumi jutaan dolar wang tunai dan kereta mewah.

Jerry akan meminta bayaran wang pendahuluan daripada ahli sindiketnya untuk tiket kemenangan yang diinginkan. Jika mereka ingin memenangi USD 1 juta, mereka perlu membayar wang tunai pendahuluan sebanyak USD 50,000 serta peratusan yang dipersetujui apabila sudah menebus hadiah.

Malah, sebahagian "pemenang" sanggup menggadaikan rumah mereka untuk tiket kemenangan ini. Terdapat sebuah keluarga besar di Jacksonville di mana saudara-mara mereka memperolehi jumlah kemenangan keseluruhan bernilai USD 3 juta.

Mereka menggunakan taktik dengan pergi ke negeri lain untuk menebus hadiah. Mereka kononnya sedang bercuti atau bertugas di negeri lain dan tanpa diduga memenangi peraduan ketika berhenti makan di McDonald's. Keadaan sedikit mencurigakan apabila ramai pemenang berasal dari Florida.

Namun, Jerry masih tidak disyaki dan bebas melakukan penipuannya. Semuanya berjalan lancar sehingga pada tahun 2000, seorang pemberi maklumat rahsia memberitahu FBI tentang skim penipuan melibatkan seorang pemenang hadiah bernilai USD 1 juta.

FBI memandang serius aduan itu dan memulakan operasi yang digelar "Final Answer". Mereka mula mengintip talian telefon Jerry dan mendapati sindikit ini lebih besar daripada sangkaan mereka.

Pihak FBI kemudian menyamar sebagai kru wartawan dan membuat wawancara dengan pemenang terkini McDonald's Monopoly iaitu Michael Hoover. Ketika diwawancara, Hoover kelihatan sedikit gelisah dan FBI tahu bahawa dia berbohong.

19 hari kemudian, FBI menangkap Hoover dan pemenang lain pada 22 Ogos 2001. Mereka juga menyerbu kediaman Jerry Jacobson dan menahannya atas penglibatannya dalam sindikit penipuan.

Hasil soal siasat FBI, mereka mendapati lebih daripada 50 orang terlibat dalam sindiket ini. FBI juga membuat senarai semua "pemenang" dan mendapati sebahagian besar mereka tinggal dalam lingkungan 50 km dari kediaman Jerry Jacobson.

FBI telah menjejaki kesemua pemenang yang telah terlibat dengan sindiket penipuan itu. Kesemua "pemenang" telah dibicarakan sekali gus di Jacksonville, Florida. Semua pemenang dan ahli sindiket didapati bersalah dan dikenakan denda yang tinggi.

Ahli teratas sindiket itu pula dikenakan hukuman penjara selama satu tahun manakala dalang utama, Jerry Jacobson, dikenakan hukuman penjara selama 15 tahun.

Perbicaraan Jerry bermula pada 10 September 2001, sehari sebelum serangan World Trade Centre 9/11. Kes skandal McDonald's Monopoly tidak mendapat liputan meluas kerana kebanyakan media membuat liputan mengenai peristiwa tragis 9/11.

Selama bertahun-tahun lamanya, identiti pemberi maklumat yang menjurus kepada penangkapan "Uncle Jerry" kekal misteri. Pada siri akhir dokumentari mengenai sindiket "Uncle Jerry" berjudul McMillions yang diterbitkan HBO pada 2020, Ejen Khas Doug Mathews mendedahkan identiti pemberi maklumat itu.

Pemberi maklumat itu ialah "Ma" Colombo iaitu ibu kepada Gennaro Colombo. Dia mendedahkan perkara ini dengan niat untuk menjatuhkan reputasi anaknya agar mendapat hak penjagaan cucunya, Francesco.


8 Perkara Mengejutkan Milik Osama Bin Laden Yang Ditemui Tentera Amerika Syarikat

Pada 2 Mei 2011, Pasukan Khas A.S. dikenali sebagai Seal Team Six telah menyerbu sebuah kompleks al-Qaeda di Abbottabad, Pakistan, dan membunuh orang yang paling dikehendaki mereka iaitu Osama bin Laden.

Dalam serbuan yang dianggap sebagai salah satu misi paling penting itu, Seal Team Six hanya mengambil masa 9 minit untuk memastikan musuh utama mereka terbunuh, dan mereka melakukan lebih daripada itu.

Mereka bukan sahaja membunuh pemimpin al-Qaeda itu tetapi juga mengambil banyak barang peribadi miliknya sebelum ketibaan pasukan tentera Pakistan tiba.

Dan sejak itu, agensi perisikan AS ini telah mendedahkan sebahagian besar daripada apa yang mereka temui kepada umum.

iluminasi.com kongsikan 8 perkara yang tidak dijangka dijumpai oleh Seal Team Six milik Osama bin Laden.

Tidak memiliki akses Internet atau saluran telefon di kompleks tersebut disebabkan oleh risiko keselamatan diri yang sangat tinggi, Osama bin Laden merupakan seorang penulis dan komunikator yang sangat produktif walaupun hidup dalam keadaan terasing.

Dengan menggunakan orang suruhan, Osama berhubung dengan dunia luar dengan menulis e-mel dan memasukkan ke dalam pemacu kilat.

Orang suruh tersebut kemudiannya akan menghantar mesej-mesej yang perlu disampaikan dengan menggunakan kafe Internet.

AS memperoleh kira-kira 100 pemacu kilat milik Osama, yang menunjukkan bahawa pemimpin al-Qaeda ini terlibat dalam operasi kritikal al-Qaeda walaupun setelah kepemimpinan dunia menganggap bahawa tanggungjawabnya itu telah diserahkan kepada Ayman al-Zawahri.

"E-mel tersebut menunjukkan bahawa Osama tidak melepaskan kawalan operasi atau strategi al-Qaeda. Dia sebaliknya masih mengeluarkan perintah dan diberi penjelasan mengenai laporan, promosi, penugasan, strategi dan isu ideologi seperti fatwa dan keputusan agama," kata Bill Roggio, yang diberi akses awal kepada banyak fail Osama sebelum CIA mendedahkannya kepada umum.

Pasukan SEAL juga menemui jurnal 228 helaian milik Osama, yang dikatakan tercatat segala apa yang diluahkannya kepada ahli keluarga antara Februari dan April 2011.

Tidak jelas berapa ramai orang yang tinggal di kompleks tersebut pada waktu serbuan, tetapi diketahui bahawa ia termasuk beberapa isterinya, bersama beberapa anak dan cucu, bersama dengan penghantar mesej dan keluarganya.

Dipercayai ditulis sendiri oleh salah seorang anak perempuannya, diari tersebut mengungkapkan pemikirannya mengenai pemberontakan Arab Spring 2011 yang berlaku di beberapa negara yang beragama Islam dan visinya terhadap kedudukan Al Qaeda dalam politik dunia: "Kekacauan ini dan ketiadaan kepemimpinan dalam revolusi adalah persekitaran terbaik untuk menyebarkan pemikiran dan idea al-Qaeda, ”kata jurnal itu.

Serbuan itu juga telah menemui satu video keluarga Osama ketika perkahwinan anak lelakinya, Hamza bin Laden di Iran.

"Satu-satunya gambar Hamza sebelum tayangan video itu adalah ketika dia masih kecil. Hamza dipersiapkan untuk menggalas jawatan kepemimpinan, jadi melihatnya sebagai orang dewasa adalah sangat berharga, ”kata Roggio.

Senarai tetamu perkahwinan itu merangkumi beberapa anggota dalaman al-Qaeda. Hamza mengahwini anak perempuan Abu Muhammad Al-Masri, seorang lagi pemimpin al Qaeda.

Satu siri permainan video dimuat turun dan disimpan dalam komputer mencadangkan bahawa Osama atau individu lain yang tinggal di kompleks tersebut merupakan peminat tegar permainan video.

Fail CIA yang dikeluarkan selepas serbuan tahun 2011 menunjukkan bahawa pemimpin al-Qaeda itu memuat turun permainan popular seperti Half-Life, Super Mario Bros., Yoshi's Island DS, Final Fantasy VII, Dragon Ball Z, dan Counter-Strike.

Ketika mengelak daripada pihak berkuasa dan berada dalam persembunyian, Osama telah mengeluarkan sejumlah video yang dirakam kepada para pengikutnya.

"Penstriman secara langsung adalah satu aktiviti yang boleh dikesan, jadi Osama akan merakamkan mesej yang hendak disampaikan lalu diberikan kepada penghantar untuk disebarkan. Merakam video ini terlebih dahulu membolehkan dia menjaga imejnya," kata Roggio.

Walaupun agak pelik bagi pihak AS, namun beberapa filem Disney ditemui di kompleks Abbottabad, termasuklah Antz, Cars, Chicken Little dan Ice Age: Dawn of the Dinosaur.

Filem-filem ini mungkin untuk tujuan hiburan empat anak perempuan Osama yang paling kecil, yang berusia bawah 10 tahun ketika Osama terbunuh.

Osama bin Laden, subjek kepada beribu-ribu artikel berita dan pelbagai dokumentari, nampaknya mempunyai rasa ingin tahu yang kuat mengenai imej awamnya.

Selepas terbunuh, pihak berkuasa AS menemui beberapa filem tentang Osama di dalam komputernya.

Antaranya termasuklah "Biography-Osama bin Laden" dan dokumentari komedi tahun 2008 bertajuk "Where in the World is Osama bin Laden?"

Menurut AS, perpustakaan peribadi milik Osama bin Laden sangat mengejutkan.

Dia memiliki beberapa buah buku tentang ketenteraan Amerika dan sejarah diplomatik seperti Obama's Wars oleh Bob Woodward, buku "Necessary Illusions: Thought Control in Democratic Societies" oleh Noam Chomsky dan "The U.S. and Vietnam 1787-1941" oleh Robert Hopkins Miller.

Menurut Rogio, adalah penting bagi Osama untuk memahami dan cara pemikiran musuh-musuhnya. Kompleks ini juga menempatkan buku-buku teori konspirasi popular berkenaan 9/11, The Committee of 300 dan juga Illuminati.


Realiti Sebenar Program Vaksinasi di Palestin

Bagi penduduk Palestin yang baru saja selesai melalui siri-siri pertempuran kecil di antara pejuang Hamas dengan tentera rejim Zionis, mereka kembali bergelut dengan masalah sama yang sedang dihadapi seluruh dunia ketika ini - pandemik Covid-19.

Kita di Malaysia semakin giat menjalankan program suntikan vaksinasi Covid-19 bagi membantu mencapai sasaran peratusan individu divaksin, yang diharap dapat membentuk imunisasi berkelompok di kalangan masyarakat.

Bagaimana pula dengan Palestin? Di mana mereka tatkala negara-negara dunia lain berlumba-lumba menjalankan vaksinasi individu di seluruh negara?

Dua kes terawal Covid-19 dikesan di Semenanjung Gaza pada 22 Mac 2020,  menimbulkan kebimbangan di kalangan pemimpin Palestin ekoran kebersediaan mereka untuk menangani pandemik yang ketika itu masih dalam peringkat baru bertatih.

Kes tersebut yang melibatkan dua orang warga Palestin baru pulang dari Pakistan itu bagaimanapun berjaya dikuarantin dengan baik di pusat perubatan yang terletak di Rafah, sempadan Gaza dengan Mesir.

Ekoran kebimbangan virus akan merebak dengan cepat dalam situasi populasi yang sukar melakukan penjarakan, warga Palestin di Semenanjung Gaza diarahkan untuk menjalani kuarantin selama 2 minggu bagi mengelakkan penularan,bagi mengelakkan apa yang yang telah berlaku di Tebing Barat berulang.

Kebimbangan berkenaan kesukaran mendapatkan peralatan hospital, ubat-ubatan dan kelancaran pergerakan petugas barisan hadapan ekoran sekatan dikenakan rejim Zionis, menambah lagi kerisauan.

Pada 5 Julai 2020, kes di Palestin meningkat kepada 72 kes dengan hanya satu kematian daripada 17 kes pada bulan April.

Sehingga bulan Jun 2021, sebanyak 338,000 kes positif ditemui dengan lebih 3,700 kematian berlaku di Palestin. Bulan April tahun 2021 mencatatkan angka positif dan kematian paling teruk di negara itu setakat ini.

Angka ini menurun mendadak semasa krisis memuncak selepas tentera Zionis bertindak mengebom satu-satunya makmal analisis ujian Covid-19 di Palestin pada 18 Mei 2021 - mengakibatkan proses pengecaman individu positif terhenti.

Pada tempoh waktu tersebut, kadar ujian di Palestin menunjukkan kadar positif yang cukup tinggi. 28 daripada 100 ujian yang dijalankan didapati positif jangkitan virus SARS-CoV-2.

Sehingga awal bulan Jun tahun 2021, Palestin hanya berjaya mengesahkan bekalan vaksin mencukupi untuk 5.8% daripada keseluruhan populasi, sekiranya kadar dua dos vaksin diambil kira.

Setakat artikel ini ditulis, sudah 4.8% warga Palestin selamat menjalani vaksinasi. Jika bekalan sedia ada diambil kira, amat jelas masih ramai yang akan perlu melangsungkan hidup tanpa vaksin.

Berbanding dengan 'jiran' terdekat mereka Israel, angka yang dicatatkan di Palestin jauh ketinggalan; Israel mendahului kesemua negara dunia dalam program vaksinasi, mencatat rekod terpantas lebih 59% telah divaksinasi sekurang-kurangnya satu dos dan 54% telah selesai mendapat dua dos suntikan.

Bekalan vaksin untuk warga Palestin bergantung sepenuhnya dengan penyertaan mereka dalam program COVAX anjuran Badan Kesihatan Sedunia serta sumbangan negara-negara dunia lain...

...Termasuklah Israel yang perlu menyumbang atas kepentingan negara mereka. Kita bincang isu ini sekejap lagi.

Apa yang membimbangkan dalam isu vaksinasi serta kaitan antara konflik Israel-Palestin ini, Israel dilihat enggan mematuhi persetujuan yang termaktub dalam Konvensyen Geneva.

Mereka sepatutnya tidak boleh mengabaikan keperluan vaksinasi warga Palestin di kawasan-kawasan yang dikuasai Zionis seperti di Tebing Barat.

Konvensyen Geneva Keempat telah menetapkan bahawa mana-mana pihak yang telah menguasai sesuatu kawasan tertentu semasa berlakunya konflik atau peperangan, perlu memikul tanggungjawab melindungi warga/orang biasa yang menetap di situ.(pautan PDF)

Israel berkeras menyifatkan tindakan mereka seiring dengan apa yang telah dipersetujui. Mereka telah menjalankan suntikan vaksin kepada lebih 100,000 orang pekerja dari Palestin yang perlu hadir ke Israel setiap hari.

Antara negara yang membantu Palestin dalam program vaksinasi selain dari Israel adalah China yang menyumbang 100,000 dos vaksin Sinopharm, Russia penyumbang vaksin Sputnik serta Emiriyah Arab Bersatu.

Apa yang menarik, berlakunya perbezaan ketara pandangan di antara masyarakat Israel sendiri ketika ini dalam isu vaksinasi warga Palestin.

Pihak profesional dan perubatan menyifatkan keengganan Israel membantu Palestin hanya akan menyebabkan masalah berlanjutan dalam jangka masa panjang, ekoran kedudukan kedua-dua negara yang berkait sempadannya satu sama lain.

Jadi bagi kumpulan seperti ini, mereka melihat kerajaan Israel perlu memikul beban peruntukan serta gerak kerja untuk memastikan pandemik dapat dihentikan dengan baik di seluruh rantau mereka - walaupun terpaksa membantu Palestin sekalipun.

Namun bukan semua yang berpandangan sedemikian rupa. Ada pihak merasakan tiada keperluan untuk membantu Palestin kerana tindakan itu tidak akan mendatangkan apa-apa; walaupun negara mereka perlu menanggung kerugian besar.

Tetapi dalam masa yang sama cemuhan tetap kedengaran daripada pengkritik yang merasakan Israel sengaja mengabaikan nasib warga Palestin khasnya apabila isu perubatan mula dikaitkan dengan isu politik.

Pada penghujung bulan April tahun 2021, laporan media menyebut Israel tidak lagi mengiktiraf penggunaan vaksin Astra Zeneca untuk kegunaan warga mereka; hanya mengiktiraf vaksin Pfizer dan Moderna.

Wujud bekalan lebih 10 juta dos sedang dalam proses penghantaran ke Israel untuk kegunaan namun disebabkan kebimbangan kerajaan mereka terhadap tahap keselamatan vaksin tersebut yang dilaporkan mampu menyebabkan risiko berlakunya gumpalan darah; Israel memilih untuk tidak lagi menggunakan Astra Zeneca.

Sekitar bulan Mei tahun 2021, beberapa pemimpin kerajaan Israel menyuarakan cadangan agar 10 juta dos yang bakal mereka terima adalah lebih baik dilupuskan, walaupun banyak pihak menyarankan agar dos-dos yang tidak lagi digunakan itu lebih baik didermakan kepada Palestin yang memerlukan.

Pendapat ini ditentang beberapa wakil kerajaan Israel, yang menyarankan agar vaksin tersebut sekiranya tidak dilupus haruslah dijual semula kepada negara yang memerlukan berbanding diberi kepada Palestin.

Pendapat ini bertentangan dengan permintaan pakar-pakar perubatan di sana yang berharap imuniti dapat dibentuk di kalangan warga Palestin, seiring dengan pencapaian vaksinasi di Israel.

Banyak pihak merasakan tarik tali berkaitan bekalanvaksin Astra Zeneca kerajaan Israel, hanya wayang untuk memastikan ada negara terdesak sanggup membeli kesemua dos yang bakal mereka terima.

Setakat ini belum ada negara menyatakan persetujuan untuk membeli bekalan yang sudah pasti ada itu.

Kerajaan Israel juga ketika ini sedang dalam proses pembentukan semula parlimennya, berkemungkinan besar berlaku pertukaran kerajaan menandakan berakhirnya rejim Benjamin Netanyahu dan parti Likud yang telah menguasai pemerintahan Israel lebih 12 tahun sebagai kerajaan pusat.

Namun sehingga ke saat ini, Netanyahu masih belum menyerahkan kuasa secara aman dan nampak akan terus berusaha memegang tampuk kuasa dengan apa cara sekalipun - menyifatkan keputusan pilihanraya bulan April 2021 sebagai penipuan terancang.

Rata-rata penduduk Palestin menyuarakan kegembiraan mereka dengan perubahan ini walaupun masih belum rasmi terjadi, ekoran penyertaan wakil Arab Muslim ke dalam kerajaan Israel. Sama ada akan memberi kesan positif atau sebaliknya kepada nasib penduduk Palestin, kita belum tahu lagi.

Latar belakang Perdana Menteri Israel iaitu Naftali Bennett yang bakal menjawat jawatan tersebut sehingga tahun 2023 sangat berkait rapat dengan karier politik Benjamin Netanyahu. Beliau pernah berkhidmat sebagai ketua pegawai Netanyahu dari tahun 2008 hingga 2011.

Yair Lapid yang dijadualkan akan mengambil alih jawatan Perdana Menteri untuk tempoh 2 tahun selepas tamat perkhidmatan Bennett pula terkenal sebagai Menteri Kewangan yang melawan Netanyahu, sehingga mengakibatkan kejatuhan kerajaan Israel pada tahun 2015.

Visi yang dibawakannya setakat ini, tampak boleh membawa perubahan besar kepada sengketa yang telah berlaku sekian lama akibat percaturan Zionis di tanah suci itu.

Walaupun demikian - kami mengambil pendekatan berhati-hati, meramalkan tidak ada perubahan besar dalam suasana hidup penduduk Palestin di bawah pentadbiran baru Israel, sekiranya dua-dua individu berjaya mengambil alih kuasa disebabkan oleh ketidakstabilan kerajaan mereka itu sendiri.

Namun kami doakan sekurang-kurangnya kerajaan baru Israel sekiranya terbentuk, dapatlah berhenti menyerang makmal analisis Covid-19 milik warga Palestin bagi membolehkan pandemik dapat dikawal dan diselia dengan lebih sempurna.


5 Fosil Haiwan Prasejarah Yang Ditemui di Siberia

Kita dapat mengkaji mengenai hidupan manusia dan haiwan pada masa lampau berdasarkan penemuan fosil dan beberapa bukti saintifik lain. Malangnya, kerana faktor cuaca ada fosil yang musnah dan tidak semua fosil yang ditemui berada dalam keadaan baik, seterusnya menyukarkan kajian lebih mendalam dilakukan padanya.

Namun, di kawasan sejuk beku seperti Siberia, fosil-fosil dann spesimen-spesimen haiwan yang ditemui kebanyakannya masih dalam keadaan baik kerana cuaca dan iklim kawasan itu sendiri yang sangat sejuk sepanjang tahun. Kali ini pihak Iluminasi ingin berkongsi 5 fosil popular yang ditemui di kawasan sejuk beku Siberia ini.

Satu bangkai badak berbulu purba (woolly rhino) yang hidup di muka Bumi kira-kira 10 tahun lalu telah ditemui di tebing sungai yang beku di Siberia. Anak badak tersebut yang diberi nama "Sasha" oleh pemburu dan ahli perniagaan yang menjumpainya, adalah satu-satunya spesimen lengkap yang pernah dijumpai untuk spesies yang pupus ini,

Spesimen ini kemudiannya telah didermakan kepada Akademi Sains Yakutian di Rusia untuk kajian lanjut. Para penyelidik ini berharap dapat mengekstrak DNA dari spesimen ini untuk menentukan kedudukannya di rantaian keluarga haiwan mamalia. Bangkai anak badak yang dijumpai ini panjangnya kira-kira 1.5 meter dan tinggi 0.8 meter.

Sejak abad ke-18, hanya beberapa kesan peninggalan badak berbulu dewasa yang ditemui. Dua bangkainya tanpa rambut dijumpai di Staruni atau sekarang dikenali sebagai wilayah Ukraine dan seekor lagi dijumpai membeku tanpa kepala ditemui di timur Siberia.

Para pengkaji telah menemui 2 spesis bangkai anak gajah mammoth yang pernah hidup di muka Bumi kira-kira 40,000 tahun dahulu di 2 kawasan berasingan di Siberia. Spesimen ini kemudiannya diletakkan di bawah imbasan CT dan satu daripadanya yang diberi nama Lyuba dipercayai terbenam dalam lumpur tebal 42,000 tahun yang lalu.

Hasil pemeriksaan ini tidak hanya menunjukkan tulang tetapi otot, organ dan juga perut. Para penyelidik berharap dapat mengetahui lebih lanjut mengenai kehidupan dan penyesuaian haiwan ini di kawasan hidupan mereka di Siberia yang mempunyai cuaca sejuk yang sangat ekstrim.

Lyuba berjaya diawetkan dengan sempurna secara semulajadi kerana bakteria penghasil asid laktik telah "menjajah" tubuhnya sejurus selepas kematiannya, seterusnya mengelakkan bangkainya ini dimakan oleh haiwan pemangsa yang lain sejurus kematiannya.

Pada tahun 2011, spesimen bison Steppe (Bison priscus), saudara kuno bison moden telah ditemui oleh sebuah suku di Yana-Indigirka di Siberia Utara. Penyelidik kemudian telah melakukan kajian nekropsi menyeluruh atau autopsi terhadap fosil beku ini yang hidup di muka Bumi sekitar 9000 tahun lalu.

Keadaan Siberia yang membeku membolehkan sistem jantung, otak dan pencernaan haiwan ini terpelihara dan lengkap bersama dengan saluran darah yang hampir sempurna. Beberapa organ telah menyusut dari masa ke masa tetapi penemuan ini masih dilihat sungguh luar biasa.

Anggota suku Yukagir di dataran rendah Yana-Indigirka di utara Siberia menemui fosil bison ini di sepanjang tepi tasik yang sedang mencair. Spesimen itu dipinjamkan ke Akademi Sains wilayah tersebut di mana ia disimpan dalam keadaan beku sehingga dapat diperiksa oleh para penyelidik.

Seekor kuda berusia dua bulan telah ditemui dengan tidak ada kerosakan pada spesimen itu sama sekali.  Ketika hidupnya, kuda kecil itu dianggarkan mempunyai tinggi hampir 1 m dan kuku kakinya masih dalam keadaan utuh bersama dengan rambut halus yang masih terlihat di lubang hidung anak kuda itu.

Anak kuda itu adalah dari jenis Lenskaya yang tinggal di kawasan itu antara 30,000 hingga 40,000 tahun yang lalu, menurut Semyon Grigoryev, ketua muzium Yakutia Mammoth.

Untuk kajian lebih mendalam, para saintis mengambil sampel cecair rambut dan biologi dari bangkai itu dan cecair serta tanah yang menutupi spesimen tersebut. Kumpulan pengkaji ini membuat teori bahawa haiwan ini mungkin mati kerana terjatuh dalam kawah itu dan mati kelemasan.

Boris Berezhnev, seorang lelaki yang sedang memburu gading raksasa di Siberia Timur menemui penemuan yang tidak dijangka di kawasan tersebut, iaitu bangkai kucing yang dipercayai hidup pada zaman ais dahulu. Bangkai tersebut ditemui di tepi Sungai Tirekhtykh.

Masih belum jelas sama ada kucing purba ini adalah singa gua atau lynx Eurasia, tetapi berdasarkan bahagian badan kucing dan tanda bulu di lehernya menunjukkan bahawa spesimen itu mungkin adalah lynx Eurasia.

Sekiranya ia adalah lynx Eurasia, spesimen yang baru dijumpai akan menjadi spesimen kedua spesies ini yang diketahui berasal sejak zaman ais terakhir yang ditemui di wilayah tersebut.


Mengapa Kucing Hitam Sering Mendapat Reputasi Buruk?

Kebanyakan orang sukakan kucing kerana sifat manja dan kecomelan haiwan itu. Walaupun haiwan peliharaan itu disayangi tetapi kucing hitam khususnya, sering menjadi mangsa kepercayaan tahyul.

Kucing hitam sering dilihat sebagai petanda buruk, nasib malang atau dikaitkan dengan ilmu sihir. Malah, ada juga masyarakat Melayu beragama Islam yang percaya bahawa mayat tidak boleh ditinggalkan bersendirian kerana khuatir akan dilangkahi kucing hitam dan hidup semula!

Pelbagai lagi kisah aneh yang dikaitkan dengan kucing hitam. Bagaimanakah haiwan comel yang dilahirkan berbulu hitam ini menjadi simbol malang? Sebenarnya, ia sudah bermula sejak ribuan tahun lagi.

Ketika zaman Mesir kuno, kucing merupakan haiwan yang amat disayangi. Dipercayai bahawa setiap isi rumah ketika itu membela sekurang-kurangnya seekor kucing.

Ini kerana tamadun itu terbina atas hasil bijirin. Kucing merupakan haiwan terbaik menjaga hasil tuaian daripada haiwan perosak seperti tikus. Namun, kucing hitam mempunyai keistimewaan berbanding warna lain.

Dewi Bastet merupakan dewi yang popular pada zaman itu. Ia dipercayai menjadi penjaga kepada wanita, keluarga, kesuburan dan menghalang penyakit serta roh jahat. Dewi Bastet dipercayai menjelma sebagai wanita berkepala kucing hitam.

Penyembahan terhadap kucing hitam ini berlarutan selama ribuan tahun sehinggalah kepada tamadun Rom. Pada tahun 375 Masihi, Maharaja Theodosius I yang beragama Kristian telah melarang semua agama purba termasuklah penyembahan kepada Bastet.

Berbeza pula dengan kisahnya di India. Kucing hitam sering dikaitkan dengan Dewa Shani Bhagwan, dewa yang mampu meramal nasib malang. Jika kucing hitam melintas di hadapan mereka, penganut Hindu percaya bahawa ia adalah petanda yang diberikan Dewa Shani.

Untuk selamat, mereka akan membiarkan orang lain lalu di hadapan bagi "memindahkan" nasib malang itu kepada individu lain.

Zaman Pertengahan bermula sekitar abad ke-5 dengan kejatuhan Empayar Rom. Pada waktu inilah, kucing hitam benar-benar mengalami nasib yang buruk.

Menurut cerita rakyat dari Zaman Pertengahan, seorang bapa dan anaknya telah melempar batu ke arah seekor kucing hitam. Kucing hitam yang cedera itu kemudian berlari dan bersembunyi di sebuah rumah seorang wanita.

Penduduk setempat pula sering mengesyaki tuan rumah itu mengamalkan ilmu sihir. Mereka menjadi semakin curiga apabila wanita itu dilihat keesokan harinya dengan kesan lebam dan berjalan tempang. Orang ramai menyimpulkan bahawa wanita itu adalah ahli sihir yang menyamar sebagai kucing hitam.

Apabila amalan ilmu sihir dipercayai berleluasa di Eropah dan Amerika, kucing hitamlah yang sering menjadi mangsa.

Pada tahun 1233, ketua gereja Katolik iaitu Pope Gregory IX telah mengumumkan bahawa kucing hitam adalah jelmaan Iblis itu sendiri. Idealogi ini sebenarnya sama seperti yang dilakukan Maharaja Theodosius I untuk menghalang orang mengamalkan agama lain seperti penyembahan Bastet.

Oleh kerana gereja merupakan organisasi paling kuat dan berpengaruh di Eropah ketika itu, penganut Kristian mula memburu kucing hitam dan membakar haiwan itu hidup-hidup. Perbuatan ini menyebabkan kucing hampir pupus di beberapa bahagian di Eropah pada abad ke-14.

Tanpa kucing untuk mengawal populasi haiwan perosak, jumlah tikus meningkat di luar kawalan sehingga menjadi penyebab utama penyebaran wabak paling banyak menyebabkan kematian dalam sejarah manusia iaitu Wabak Bubonic atau Black Plague.

Reputasi buruk berkaitan kucing hitam bukan sahaja terhad di Eropah sahaja tetapi tersebar di pelbagai budaya lain. Bukan sahaja kucing, malah haiwan lain yang berwarna hitam seperti burung gagak juga terkena tempiasnya.

Ketika Amerika sedang rancak memburu ahli sihir pada abad ke-16 dan ke-17, membela kucing hitam sudah cukup untuk membuatkan anda dituduh mengamalkan ilmu sihir.

Ratusan malah mungkin ribuan wanita telah dibicarakan dan dijatuhkan hukuman mati kerana disyaki mengamalkan ilmu sihir. Kucing hitam sekali lagi menjadi mangsa apabila banyak yang diseksa, ditaman atau dibakar hidup-hidup.

Kucing hitam dianggap sebagai teman dan pembantu kepada ahli sihir yang mengintip untuk mereka. Kucing hitam juga dipercayai digunakan dalam upacara ilmu hitam untuk mencuri roh dan berinteraksi dengan dunia ghaib.

Mungkin, kepercayaan tidak berasas ini yang membuatkan kucing hitam mempunyai reputasi buruk sehingga hari ini. Namun, tidak semua budaya mempercayainya malah ada yang menganggap haiwan itu membawa nasib berbeza.

Pelayar pada abad ke-8 sering membawa kucing hitam mengikuti pelayaran mereka. Bukan sahaja haiwan itu hebat memburu tikus tetapi dipercayai dapat meramal cuaca dengan tepat dan dianggap memberi tuah kepada pelayaran.

Bagi masyarakat Jepun, memiliki kucing hitam bermakna mereka akan dipermudahkan dalam urusan mencari jodoh. Kucing hitam juga dibela oleh pemburu harta karun di Chile. Menurut cerita rakyat negara itu, kucing hitam adalah haiwan bertuah yang memberikan kekayaan kepada tuannya.

Kesimpulannya, tiada satu dakwaan bahawa kucing hitam membawa nasib malang atau tuah dapat dibuktikan benar. Mereka adalah sama seperti kucing-kucing lain yang manja dan suka dibelai.